qundao/data-zh-poetry huggingface dataset:
闻儿建到家之信
作者：查慎行
朝代：清
体裁：七言律诗

为贫而仕全家出，末路何堪久别离。书卷抛来饱鱼蠹，田园荒后长榛茨。急流自信差能退，廉吏谁云不可为。比似迁官还校喜，灯花为汝报归期。
闻制府满凫山同年恢复台湾郡县驰诗遥贺五十韵
作者：查慎行
朝代：清
体裁：五言排律

瓯粤梯航路，宗臣带砺盟。十年开大府，万里寄长城。地重绥猷远，天高伏莽清。鲸鲵安有截，蛟鳄静无惊。近置台湾郡，仍沿海上名。荷兰初窟穴，日本继兼并。古未通中国，今方列外瀛。漳泉资捍禦，罗凤拓屯耕。亩税登诸社，邮签纪十更。官从迁转便，商视去来轻。守土非凭险，浮家惯逐赢。盛朝当远驭，小腆忽潜萌。侧听妖氛起，悬知羽檄横。厥初传警急，其势剧狰狞。劫库俄焚署，搴旗遂斫营。群呼乌易合，嵎负虎难撄。推赤虞怀毒，藏奸虑沸羹。黠虽同鼠窃，贪或甚狼争。即事归经略，何颜敢抗衡。大都逋薮泽，不异聚山棚。幸可鞭箠及，宁容癣疥生。撤烽宵拜疏，传箭晓提兵。讵待师中命，方专阃外征。厦门移玉帐，浪岛接金钲。风雨来驰骤，云雷动满盈。谋猷元老壮，纪律丈人贞。剿抚宜兼用，恩威在并行。蛊应周后甲，巽必戒先庚。销铄熇蒸气，宣扬赫濯声。熊罴供臂指，金石贯精诚。遣将符分竹，潜军木渡罂。登厓持赤帜，映水载青旌。馀勇收番舶，前茅破啄评。竟褫关白魄，那免夙沙烹。束缚骈头至，枝梧一足�。乞降殊惨澹，积困失䞴趟。立见尸填壑，毋须观筑京。捣巢腥涤荡，奏凯日晴明。锋镝儿童避，壶浆父老迎。别甄功罪吏，招复版图氓。六月戎车饬，三秋贼垒平。踰旬除猰㺄，尅日扫欃枪。师贵神而速，功惟断乃成。东渐敷圣泽，南顾慰皇情。优诏便蕃锡，殊恩委任荣。墨缞烦视事，华衮重留卿。坐握中台节，归彯上相缨。云台星象列，麟阁画图呈。公自修文德，人皆贺武英。谁操燕许笔，好勒鼎钟铭。
闻副相揆公正月初六讣音小诗寄哀四首·其一
作者：查慎行
朝代：清
体裁：五言律诗

宫内称才子，台端倚重臣。得君时最早，历试品尤真。嗜苦馀千卷，门閒少杂宾。不知经几劫，还复有斯人。
闻副相揆公正月初六讣音小诗寄哀四首·其三
作者：查慎行
朝代：清
体裁：五言律诗

忆昨归田后，情亲分不移。为怜吾已老，长恐见无期。急递书频达，因风报辄随。半年迟作答，魂梦至今疑。
闻副相揆公正月初六讣音小诗寄哀四首·其二
作者：查慎行
朝代：清
体裁：五言律诗

卿月三台堕，文星八座悬。望高虚相业，才大损天年。谢客终成佛，王乔竟得仙。所伤江鲍体，无子孰流传。
闻副相揆公正月初六讣音小诗寄哀四首·其四
作者：查慎行
朝代：清
体裁：五言律诗

何当承远讣，岂是误传闻。四海谁知己，馀生又哭君。有文披旧槁，无酒酹新坟。不朽将安托，从今砚拟焚。
闻同年顾书宣前辈湖广讣音怆怀今昔成五十韵
作者：查慎行
朝代：清
体裁：五言排律

绝塞来凶问，初疑后果真。恨难埋厚地，狂欲问苍旻。忆昔充乡贡，时同忝国宾。红笺通姓氏，丽正约比邻。名稍居姜后，心常与顾亲。雁行联弱羽，鱼队狎凡鳞。雨雪连床数，篇章击节频。嗜痂良有癖，遭砭各无嗔。搜剔疵瑕出，销镕矿铁纯。偷来输格律，读罢爽精神。自尔投胶漆，何曾计屈伸。礼闱看再举，胪唱听移旬。独脱囊中颖，先呈席上珍。列科登一甲，同榜得三人。金马声华盛，芝兰臭味均。自忘频下第，翻羡早抽身。病喜鸥情适，閒教鹤性驯。落帆扬子夜，踏月广陵春。出处都如梦，参商那记巡。分携从甲戌，会合又庚辰。却话青云旧，俱添白发新。木樨参佛法，黄叶證前因。景巳当摇落，衰拚向隐沦。未成栖倦翼，宁免作劳薪。元老开黄阁，微名达紫宸。寸长嗟莫效，六论笑空陈。释褐推先辈，含毫托后尘。我仍留辇下，君亦起漳滨。花底随朝谒，灯前惠讨论。词源宽万顷，笔阵敌千钧。妙斲斤能运，奇方手不龟。舆图归指掌，道路识迷津。乙览皆称善，公才久合抡。使车方简命，省试且陶甄。场屋收罗邺，门墙进郤诜。为炉分玉石，握管称金银。毷氉徒喧谤，从容视笑颦。不惭膺特眷，弥觉重词臣。遂启扶风帐，重持大雅轮。楚材传自古，儒术近尤振。辞阙还瞻恋，之官亦苦辛。行期何苒苒，别语太谆谆。北辙俄经夏，南辕似隔晨。鲤书犹待寄，鵩赋忽遄臻。江汉文星坠，潇湘士气泯。虽云蒙宠异，寔未展经纶。泽国秋多惨，骚人例岂循。归旌千里远，宦况一生贫。憔悴孤踪在，凄凉往迹湮。老年殊少泪，痛极为沾巾。
闻周青士淮南讣信
作者：查慎行
朝代：清
体裁：五言律诗

苦口劝君去，筋骸看颇强。祗云当暮齿，不合久他乡。病忽中途得，神翻永诀伤。馀生还自叹，归计尚茫茫。
闻少詹侄京邸讣音时余方束北装先驰诗四章哭之·其一
作者：查慎行
朝代：清
体裁：七言律诗

忽驰家信入新春，凶问初传或未真。共讶缄封才偪腊，不知属纩巳经旬。两宫遣问无虚日，一姓哀荣得几人。屈指輀车定南下，空将老泪洒征尘。
闻少詹侄京邸讣音时余方束北装先驰诗四章哭之·其三
作者：查慎行
朝代：清
体裁：七言律诗

家门先后忝科名，胪唱同听第四声。迟汝八年称后辈，长余一月礼先兄。籍咸入社名相亚，广受还乡梦隔生。从此孤踪兼善病，菟裘知复几时营。
闻少詹侄京邸讣音时余方束北装先驰诗四章哭之·其二
作者：查慎行
朝代：清
体裁：七言律诗

早年同学晚同官，永诀俄从小别拚。哭有馀哀何日尽，死无留憾古来难。层霄路近瞻双阙，浅土年深痛两棺。皋复有灵知不瞑，侧身天地荷恩宽。
闻少詹侄京邸讣音时余方束北装先驰诗四章哭之·其四
作者：查慎行
朝代：清
体裁：七言律诗

推挽无端到不才，王程何处不追陪。每当宣唤惭臣老，特被恩颁恤尔衰。七发同朝皆属望，三年一病竟摧颓。可怜烹鲤沈绵候，犹寄音书促我来。
闻德尹患风疾将上章乞休寄怀二首·其一
作者：查慎行
朝代：清
体裁：五言律诗

道远传书少，年侵感事多。忽闻君末疾，转益我沉疴。家运衰如此，朝恩重若何。勿将身试药，时世少医和。
闻德尹患风疾将上章乞休寄怀二首·其二
作者：查慎行
朝代：清
体裁：五言律诗

食新吾自幸，屈指又三年。偕隐原初约，当归那问天。婢牵萝补屋，奴缚草为船。惭愧分甘意，宽心及目前。
闻李辰山藏书多归竹垞
作者：查慎行
朝代：清
体裁：七言律诗

叹息诗人失李颀，柘湖回首旧游非。自怜老友今无几，且喜藏书得所归。万卷又增三箧富，千金直化两蚨飞。平生谬托知交在，悔不从渠借一瓻。
闻村家打稻声
作者：查慎行
朝代：清
体裁：七言绝句

鹊豆篱边扪腹行，惰游筋力负归耕。自惭饱吃丰年饭，閒听邻家打稻声。
闻杨东崖旅榇到家未能往哭诗以送哀
作者：查慎行
朝代：清
体裁：五言律诗

旅榇南归日，吾方伏枕辰。为谁留望眼，与世惜斯人。未作青云士，空悲白发亲。一哀辞不尽，馀泪溢衣巾。
闻汪紫沧同年出狱
作者：查慎行
朝代：清
体裁：七言律诗

忽传恩赦下萧晨，病枕初疑听果真。但是旁观多感涕，谁当身被不沾巾。累朝岂少文章祸，圣主终全侍从臣。莫怪两家忧喜共，十年同事分相亲。
闻济宁以南各闸巳通朝来从汶上改路东行小憩康庄驿
作者：查慎行
朝代：清
体裁：五言律诗

汶济支流汇，漕渠一道通。买帆知校便，改辙遂从东。麦垄秋初刈，瓜田岁屡丰。槐阴茆店底，小住为清风。
闻王丹思及第之报喜而有寄
作者：查慎行
朝代：清
体裁：五言律诗

有命难终屈，多才岂易量。蹉跎留画苑，潇洒赴文场。一赋辞成谶，三年愿果偿。喜闻王芍药，秋后领群芳。
闻荆州兄声山侄南宫捷音却寄一首
作者：查慎行
朝代：清
体裁：七言律诗

各有高堂奈老何，此情真足慰蹉跎。到家鹊喜连朝有，照客灯花昨夜多。从此朋游推二阮，向来场屋说三罗。壮心自倚消难尽，归去羞为伏枥歌。
闻许立岩侍御内升列卿将假归省觐喜而有寄兼呈座主宗伯公
作者：查慎行
朝代：清
体裁：五言律诗

宦途原自达，家庆复谁同。堂上尚书履，门前御史骢。望云占喜气，计日及秋风。预蜡陪游屐，诗成报谢公。
闻鹤亭观察陪白中丞西山行围却寄二首·其一
作者：查慎行
朝代：清
体裁：七言绝句

刍荛雉兔与民同，才了农功缵武功。见说山深无伏莽，涤场时节咏豳风。
闻鹤亭观察陪白中丞西山行围却寄二首·其二
作者：查慎行
朝代：清
体裁：七言绝句

急雪重裘九月寒，塞山三度记随銮。须防见猎初心在，矍铄犹能起跨鞍。
闽中垂橐而归家人适告米尽口占二律·其一
作者：查慎行
朝代：清
体裁：七言律诗

乌有归来问子虚，乡园米价近何如。鸡争野老埸边粟，鼠啮先生案上书。阅世始怜贫是病，占年空说众维鱼。荔枝饱啖吾知分，此福从来有折除。
闽中垂橐而归家人适告米尽口占二律·其二
作者：查慎行
朝代：清
体裁：七言律诗

半生颜状忝风尘，检点身谋悔亦频。辟谷有方宜拔宅，毁车无用是劳薪。箧空笑贮加餐字，吾老羞为乞米人。宾客不来僮仆散，免教鹅雁恼比邻。
阅二日德尹芝田两弟皆有和章诗来而花已谢次韵
作者：查慎行
朝代：清
体裁：五言排律

陈根抽五蕊，一朵粲新芽。野老衰迟目，仙人顷刻花。有茎仍挺拔，是叶总夭斜。画乏施丹手，诗留护壁纱。瑶池歌已远，玉井语徒誇。若要颜长驻，除非伏火砂。
阅邸抄知副相揆公奉特旨予谥文端感赋一律
作者：查慎行
朝代：清
体裁：七言律诗

易名事大敢轻论，忽听纶褒下紫阍。两字克当何愧色，九原可作讵孤恩。本师君不忘胡震，受业人终笑孔璠。却望寝门遥破涕，借将朝典慰吟魂。
阅邸报北直学使交替有人知德尹归期不远矣作诗志喜四首·其一
作者：查慎行
朝代：清
体裁：七言律诗

冬来日日望回轮，邸报遥传信渐真。客病也应资药饵，长途未可恃精神。官随年限才经腊，农告归期正及春。劳动里中羊酒贺，一家遂有两閒人。
阅邸报北直学使交替有人知德尹归期不远矣作诗志喜四首·其三
作者：查慎行
朝代：清
体裁：七言律诗

盛事依稀记玉堂，后先出入总恩光。鱼潜乐莫如同队，雁序归仍不乱行。忍便析居违丙舍，尚烦刻碣表泷冈。经锄绩火原家法，相戒儿孙勿去乡。
阅邸报北直学使交替有人知德尹归期不远矣作诗志喜四首·其二
作者：查慎行
朝代：清
体裁：七言律诗

旧庄乔木荫茅茨，六十馀年黍一炊。丱角光阴双鬓改，钓游踪迹两心知。交头对倚花前杖，敛手閒看劫外棋。见说汉廷偏爱老，申公免病故迟迟。
阅邸报北直学使交替有人知德尹归期不远矣作诗志喜四首·其四
作者：查慎行
朝代：清
体裁：七言律诗

长虞晚节相从少，岂料归期不约同。架有图书延客座，堂无丝竹变乡风。桑榆剩饱温暾味，梨枣粗收长养功。校胜苏家好兄弟，对床来作白头翁。
阅邸报知揆恺功改官翰林侍讲喜寄二首·其一
作者：查慎行
朝代：清
体裁：七言律诗

邸报传来遇绝奇，才名一日动丹墀。不矜官爵由门荫，独爱文章结主知。跛鳖敢争骐骥路，拙鸠休夺凤皇池。未妨小变平生格，从此须工应制诗。
阅邸报知揆恺功改官翰林侍讲喜寄二首·其二
作者：查慎行
朝代：清
体裁：七言律诗

知子无如我最真，性情长与一编亲。有才毕竟难埋没，此事曾经共苦辛。草阁孤灯回白首，荷塘昨梦隔红尘。沈吟为感传书意，可少当时唱和人。
阅陈留县志杂题十绝句补其所不载·其七
作者：查慎行
朝代：清
体裁：七言绝句

假道穿渠到小黄，赤松祠下月茫茫。镐池遗璧今还璧，气尽人间十二郎。
阅陈留县志杂题十绝句补其所不载·其三
作者：查慎行
朝代：清
体裁：七言绝句

割肉恢谐父老旁，千秋铭记有中郎。羡他社宰封侯地，不改当初户牖乡。
阅陈留县志杂题十绝句补其所不载·其九
作者：查慎行
朝代：清
体裁：七言绝句

养士恩深三百年，倒戈迎贼怪争先。残黎及记沧桑录，死事人稀一尉传。
阅陈留县志杂题十绝句补其所不载·其二
作者：查慎行
朝代：清
体裁：七言绝句

汉祖初来厌�儒，监门长揖互揶揄。入关全赖敖仓粟，计出高阳一酒徒。
阅陈留县志杂题十绝句补其所不载·其八
作者：查慎行
朝代：清
体裁：七言绝句

北狩苍黄宋两君，徵兵诸路笑纷纷。平时谁画元丰策，轻汰畿东捧日军。
阅陈留县志杂题十绝句补其所不载·其六
作者：查慎行
朝代：清
体裁：七言绝句

分茅几姓列王侯，古郡相传属此州。若以报施论汉魏，后先亡国两陈留。
阅陈留县志杂题十绝句补其所不载·其十
作者：查慎行
朝代：清
体裁：七言绝句

浊浪高于师旷城，人随庐舍尽东倾。至今雨湿天阴候，过客犹闻鬼哭声。
阅陈留县志杂题十绝句补其所不载·其四
作者：查慎行
朝代：清
体裁：七言绝句

杀鸡自作高堂馔，草具何妨对客供。一饭成名真有幸，天教季伟遇林宗。
阅陈留县志杂题十绝句补其所不载阅陈留县志杂题十绝句补其所不载·其五
作者：查慎行
朝代：清
体裁：七言绝句

伯喈本意欲东奔，失计何人与讼冤。毕竟杀身缘一叹，九原应悔出私门。
阊门即事
作者：查慎行
朝代：清
体裁：七言绝句

秾花刚被楼遮却，又见邻墙出好枝。一种风光谁管领，金阊门外暮春时。
阜城除夕邑令送南酒一尊
作者：查慎行
朝代：清
体裁：五言绝句

邑宰非交旧，何来此一壶。投醪今夕意，明旦抵屠苏。
阳朔县
作者：查慎行
朝代：清
体裁：古风

云从巫衡来，势落桂岭外。散为椎结族，阳朔乃都会。森森竞骈植，��或孤介。满眼尽儿孙，丈人竟安在。孤城如废井，百雉陷其内。亦复设官司，于兹领岩砦。两衙排签立，日与刀剑对。匪曰牧人民，而云禦魑魅。昔贤迁谪到，所以多感噫。俾山蒙恶名，夫岂山之罪。不作一钱直，斯言毋已太。圣朝怀远人，吏职视殿最。此邦瘴疠区，迁转异流辈。于今号捷径，上考率三载。寄语亲民官，后来须自爱。
阴雨连绵颇似江南黄梅天气
作者：查慎行
朝代：清
体裁：七言绝句

乍阴乍晴鸠敚巢，半湿半乾蚓出土。南中五月熟梅天，北地应呼杏子雨。
阶除积水课力疏下流放之射圃隙地
作者：查慎行
朝代：清
体裁：五言律诗

尺寸阶前地，无源本易盈。只应兼土浊，那得入江清。曲折随人意，高低验物情。下流荒圃在，吾枕厌蛙鸣。
阻冰七日始得发舟
作者：查慎行
朝代：清
体裁：古风

筮易玩其占，七日当解冻。朝来觇风色，东面柳初弄。天行既来复，人力渐可用。南船凿冰来，银浦作流汞。小僮报奇事，水活鳞甲动。老夫亦欣然，私喜言幸中。披衣促解缆，一笑破愁梦。梢梢衔尾行，线路争一缝。虎齿截两涯，倚棹谁敢纵。迟迟计尺寸，去去逐侪众。到家庶有期，春麦尚及种。茆檐曝初旭，宿火煨老葑。旅食饕风霜，何如抱饭瓮。作诗当箴铭，悔往聊自讽。
阻闸
作者：查慎行
朝代：清
体裁：七言律诗

健水分支总入漕，客程守闸似填壕。忽飞瀑布帘垂地，旋滴珍珠酒压槽。鹅鸭淘沙还善没，鱼虾出网竟如逃。人间行止原难料，小住差偿昨日劳。
阻闸十日始得渡临清关
作者：查慎行
朝代：清
体裁：七言绝句

明知前路方多闸，且喜今朝已渡关。荠菜花开春事了，荒城十日鬓催斑。
阻风小孤山北昼梦家园牡丹盛开醒而闻鹧鸪声戏成一绝
作者：查慎行
朝代：清
体裁：七言绝句

群仙一味嘲轻脱，故引名花入卧游。却被鹧鸪呼客起，黄芦苦竹近江州。
阻风瓜洲望金山
作者：查慎行
朝代：清
体裁：七言绝句

狂飙高驾海舋开，雪浪千堆倒捲回。雾气欲吞吞不得，绀宫浮出小蓬莱。
陆澹成侍讲新葺书斋名怀鸥舫招同人雅集分赋
作者：查慎行
朝代：清
体裁：七言绝句

江湖宛在小窗前，便欲从君借榻眠。梦作白鸥归未得，鲈乡亭外水如烟。
陆澹成侍读招饮丁香花下同西�昆绳寄亭作
作者：查慎行
朝代：清
体裁：七言律诗

花繁叶密暗回廊，为放庭空特撤墙。翠幕云遮天四角，红灯人醉树中央。春辞小院离离影，夜受轻衫漠漠香。曾是往年连榻地，重来容易感流光。
陆端毂索赠
作者：查慎行
朝代：清
体裁：古风

五色邵平瓜，一口韩康价。古来高世士，亦在长安下。软尘堆里记相逢，归梦时时寄短篷。笔床茶灶何年具，准拟寻君笠泽东。
陆聚缑杨东崖自豫章归应本省乡试口占一律赠行
作者：查慎行
朝代：清
体裁：五言律诗

西陵来往渡，南浦别离筵。得路宁论晚，同舟况是仙。陆应惭顾后，杨肯让卢前。倚赖秋风便，佳音望蚤传。
陈乾斋前辈以院长兼领教习作述怀诗四章示馆中诸君讽咏循环赞叹不足辄次原韵奉简·其一
作者：查慎行
朝代：清
体裁：七言律诗

重然藜杖照传经，光透文星是岁星。铃索自谙清气味，画图人识旧仪型。波涵鲸海千层碧，地拔鳌峰一朵青。此日门墙称最盛，春风桃李属头厅。
陈乾斋前辈以院长兼领教习作述怀诗四章示馆中诸君讽咏循环赞叹不足辄次原韵奉简·其三
作者：查慎行
朝代：清
体裁：七言律诗

鸾凰多出上林枝，刘井柯亭有去思。公望久推师表地，人才况值圣明时。来听长乐钟声度，起视花砖日影移。法酝锦�冬拜赐，太平故事在蓬池。
陈乾斋前辈以院长兼领教习作述怀诗四章示馆中诸君讽咏循环赞叹不足辄次原韵奉简·其二
作者：查慎行
朝代：清
体裁：七言律诗

北扉清切接延英，一片皋比寄不轻。半载岩廊虚左席，六年林壑仰高情。谷中吹律春长煖，句里探珠夜自明。岂独殊才归领院，雅轮当代荷扶檠。
陈乾斋前辈以院长兼领教习作述怀诗四章示馆中诸君讽咏循环赞叹不足辄次原韵奉简·其四
作者：查慎行
朝代：清
体裁：七言律诗

经名千佛籍群仙，总藉文章与作缘。冰署头衔差耐冷，玉成国器赖攻坚。鸾坡地重官宜摄，骥路风清驾独先。四首新诗代条教，玉堂气象一时还。
陈傅岩给谏以种园图索题二首·其一
作者：查慎行
朝代：清
体裁：七言律诗

身在元龙百尺楼，庵居那便署休休。惯听丝竹知鱼乐，别筑陂塘领鹤游。僮约屡申松菊径，水租新报芰荷洲。黄橙绿橘皆垂实，岁计如农亦有秋。
陈傅岩给谏以种园图索题二首·其二
作者：查慎行
朝代：清
体裁：七言律诗

鸭舍鹅栏地接联，邻翁指点旧平泉。桥通别业仍三径，树到成阴已百年。棋局且从閒处布，画图留与后来传。看君用意真幽绝，要使诗家赋辋川。
陈允文见过用余与补思唱和韵作诗相投次答二首·其一
作者：查慎行
朝代：清
体裁：七言律诗

剥啄声中住水鱼，清风来值午茶馀。客嘲宾戏聊相答，失马亡弓只自如。梧叶打醒庵主梦，槐花踏过野人庐。留君小作须臾住，省得敲门再寄书。
陈允文见过用余与补思唱和韵作诗相投次答二首·其二
作者：查慎行
朝代：清
体裁：七言律诗

去意难回纵壑鱼，独留诗味付吟馀。舟痕契剑痴何益，麈尾拈花笑弗如。尚恐波澜生古井，肯容荆棘长神庐。口头截断君休问，看取新抄贝叶书。
陈元亮至得令兄撝谦近问
作者：查慎行
朝代：清
体裁：古风

海棠雨堕胭脂红，一尊醉别禾城东。旗亭衮衮柳绵白，握手惊从蓟门北。乌蟾顾影倏忽移，巳过五度春风期。看君湖海发豪气，叹我头鬓生微丝。为言索游非得巳，尔乃胡为亦来此。一门甲第矜贵盛，王谢堂前燕添垒。藏书万卷泽尚新，负郭二顷业未徙。少游但思骑款段，尽可浮沉老乡里。天生尔以不羁才，伏枥岂得长徘徊。朝秣吴刍暮燕市，声价自长黄金台。君家髯兄才不细，勇决翻成倦游计。粗传近况喜可知，只怪新篇不相寄。故园渐少杜门人，往往席帽趍黄尘。因君枨触草堂梦，绿树正接诗翁邻。
陈六谦出示汉唐以来诸石刻同张超然林吉人朱北山项霜田家润木分韵得气字
作者：查慎行
朝代：清
体裁：古风

吾党陈髯老可畏，书法纵横今米芾。平生致此盖有由，嗜古津津饫馀味。南游北宦三十载，所至穷探自娱慰。尊彝款识拓商周，篆隶铭词藏汉魏。源流了了溯河汉，清浊离离判泾渭。神专志笃物斯聚，瓶罄囊空穷肯讳。问君贪得毋已奢，借客旁观似无谓。髯虽不答亦自笑，补缀丛残宁有既。老夫昨获薛稷书，宋拓唐碑传果毅。手抚指画弗忍释，累尔垂涎发深喟。君家墨妙堆古香，片纸何堪追髣髴。人间散轶知何限，架上搜罗叹犹未。不如各守不贪宝，但遇金银粗识气。明窗小几零丁帖，斜日空庭红紫卉。童子烹茶客未归，松风正泻涛声沸。
陈子万七十寿令子履中孝廉来乞诗
作者：查慎行
朝代：清
体裁：七言律诗

曾于郎署挹清风，解组归成鹤发翁。才子声名喧辇下，故交书札到山中。荆溪花萼排家集，商洛烟霞属寓公。知是林泉能养寿，自惭宦迹尚如蓬。
陈宋斋有新年试笔见寄诗即次去年中秋齿会二章韵再叠奉詶·其一
作者：查慎行
朝代：清
体裁：七言律诗

已是田居又索居，得君诗胜得君书。挥毫力健增年后，嚼雪神清薄病馀。转眼又看梅萼破，当头犹记月魔袪。巡檐索笑原初约，乘兴还期过敝庐。
陈宋斋有新年试笔见寄诗即次去年中秋齿会二章韵再叠奉詶·其二
作者：查慎行
朝代：清
体裁：七言律诗

草木年随草木俦，师门昨梦感同游。齿虽似马徒加长，学不如农岂有秋。自返田园甘养拙，向来林涧恐贻羞。授经传业输君在，邻壁馀光肯借不。
陈月泷太常兰竹草虫画二首·其一
作者：查慎行
朝代：清
体裁：七言绝句

离披九畹雨垂叶，夭矫半庭风戛竿。知是谁家旧篱落，却烦秃笔写荒寒。
陈月泷太常兰竹草虫画二首·其二
作者：查慎行
朝代：清
体裁：七言绝句

蛱蝶蜻蜓尽作团，幽人措意非无端。春兰作花危石底，瘦棘高于秋竹竿。
陈潜斋前辈分饷柿子酒
作者：查慎行
朝代：清
体裁：七言律诗

小榼遥看走马军，微风先为送奇芬。行厨洗盏汤初老，隔幔呼灯日渐曛。尚想青黄垂野径，忽惊红绿眩微醺。从今细雨残更后，每到醒时定忆君。
陈濂村新辟书屋名曰萍庐中秋后二日招同人宴集分韵得明字
作者：查慎行
朝代：清
体裁：古风

名园十年别，蜀道万里行。自尔好会稀，转头岁峥嵘。闻君昨报最，还装及秋晴。相公顾之喜，东阁客已盈。吾老不晓事，颓然厕群英。开筵亦见招，谓是门下生。坐我三间庐，酌以一角觥。为言聚散地，远近岂有程。点池忽西东，浮海或合并。所以颜此室，而取萍为名。吾意殊不尔，劝君还细倾。君才本谪仙，偶然去瑶京。玉堂手种树，再到阴已成。况复芝兰阶，连枝合田荆。胡为不自广，猥作诗人鸣。如余乃萍耳，一叶漂大瀛。举头望秋空，云月递微明。后期难预必，得句且再�。
陈留后圃习射示孙周人许茧为
作者：查慎行
朝代：清
体裁：古风

县斋秋日长，兀坐愁面壁。异书如荆州，欲借那易得。后园有弃地，粪壤经马枥。泓然见清池，老眼喜一涤。初看剪蓬艾，次第拾瓦砾。朝来箭道成，百步尽所历。两生颇好事，饭罢走相觅。邀我日同来，分朋控鸣镝。虽无皮画鹄，縳草聊代的。引满试射之，于中寓考绩。浮情或倖中，诡遇本无适。古人一技精，往往互砥激。勿徒视游戏，俨若对强敌。我昔方盛年，从军曾草檄。风前饿鸱叫，头上飞霹雳。蹉跎万念乖，渐怕矛头淅。力衰安可强，众丑供指摘。自笑谅无成，习劳犹运甓。子今心胆壮，作此太寂寂。斯言可类推，凡百慎剖析。
陈补思闻余归自吴中以诗见嘲次答二首·其一
作者：查慎行
朝代：清
体裁：七言律诗

忽传尺素到鳏鱼，对客开缄一笑馀。道力未全宜有此，天花巳散试何如。绿林岂易求知己，白发原应早结庐。若问穷归何事业，尚逃小劫剩残书。
陈补思闻余归自吴中以诗见嘲次答二首·其二
作者：查慎行
朝代：清
体裁：七言律诗

老去真同半面鱼，从教比目笑王馀。长须赤脚差相称，法喜维摩总一如。子敬偷存无故物，伯淮归去有精庐。绕篱添种平安竹，又费东园问讯书。
陈道士房见瓯宁蔡铉升明府留题作诗寄之
作者：查慎行
朝代：清
体裁：五言律诗

洞天三十六，此洞自秦开。羽士今寥落，琳宫几劫灰。追游成昨梦，得句忆仙才。百里溪山近，双凫早晚来。
院长从口外寄饷滦鲫十二尾雨窗忆旧吟成七言长律十六韵
作者：查慎行
朝代：清
体裁：七言排律

无端枕上丰年梦，果有嘉鱼致碧浔。荷叶解包腴未减，盐花初腊味尤深。入关雨后蹄双躞，粥市朝来尾一金。射鲋故知同井谷，扬倏岂必尽青林。每思长夏同垂钓，不比严冬试落砧。塞柳柔条三尺踠，滦河新涨半篙侵。赏花作赋荣曾预，贯笠披蓑力颇任。跃藻莘莘看得隽，骈头戢戢快生擒。烹鲜屡饫天厨馔，配酒兼叨内侍斟。白首重回成往事，素书频剖荷佳音。鲊封倍觉分甘厚，铁化宁愁远信沈。长铗人嗤缑是蒯，直钩吾敢曲为针。尚馀截竹为竿手，可有临渊结网心。口业不停如宿债，诗题才到便微吟。行当召客充柈案，底用呼童溉釜鬵。馈食例应烦十五，加餐还望使重临。
院长以乳酥饼见饷仍有诗索和谓余深于禅理戏作偈语次韵奉酬
作者：查慎行
朝代：清
体裁：古风

昔闻佛者言，醍醐盖有自。�从牛乳出，香美非思议。于中得酥酪，先后当以次。我意殊不然，强生分别事。先生味禅悦，故以机相试。聚为一团酥，是一要非二。散为百千饼，又岂百千味。当其为乳时，涓滴白牛致。云何清净肠，猥用忍草饲。我无广长舌，报以真实义。请看牧牛者，苦苦掣其鼻。不若听所之，放牛着露地。人牛两自在，彼味非此嗜。莫管乳酪酥，醍醐孰同异。
院长以诗饷樱桃次来韵
作者：查慎行
朝代：清
体裁：七言律诗

小摘枝头鸟未残，远从筐筥照吾盘。珊瑚碾出千丝网，铅汞烧成万粒丹。忆旧如沾门下赐，尝新合让野人餐。条冰况味公能识，热不须蠲要辟寒。
院长叠前韵见贻追忆十六年前唐东江与余晨夕唱酬事再叠韵奉荅
作者：查慎行
朝代：清
体裁：七言律诗

忆昨狂吟不自羞，琼瑶屡报木瓜投。名园擘纸移朱舫，绮陌回鞭避碧油。花下清尊殊跌宕，雪中白战也风流。唐衢去后交游冷，忍听嘤鸣出谷求。
院长和前韵谓余将乞长假特寓留行之意再叠韵奉荅
作者：查慎行
朝代：清
体裁：七言律诗

出处心孤不自憀，当归何待故人招。花随流水虽难住，絮到粘泥已倦飘。塞马楚弓纷得失，游鹍斥鴳各逍遥。独馀门馆酬恩地，结作症瘸未易消。
院长寄惠鲜鹿脯及柘绿鱼腊仆以转饷周桐野明日枉诗见谢奉答四绝句亦如来诗之数·其一
作者：查慎行
朝代：清
体裁：七言绝句

柳贯红腮火燎毛，赐腥曾记润脂膏。而今老病如枯腊，地主恩同菜把叨。
院长寄惠鲜鹿脯及柘绿鱼腊仆以转饷周桐野明日枉诗见谢奉答四绝句亦如来诗之数·其三
作者：查慎行
朝代：清
体裁：七言绝句

水陆郇厨厌饫频，腹腴尾血取鲜新。勿嫌薄馈分乾噬，也当贫家作主人。
院长寄惠鲜鹿脯及柘绿鱼腊仆以转饷周桐野明日枉诗见谢奉答四绝句亦如来诗之数·其二
作者：查慎行
朝代：清
体裁：七言绝句

即鹿何须更入林，得鱼原不费敲针。殷勤为谢南来使，巳少临渊见猎心。
院长寄惠鲜鹿脯及柘绿鱼腊仆以转饷周桐野明日枉诗见谢奉答四绝句亦如来诗之数·其四
作者：查慎行
朝代：清
体裁：七言绝句

不负渔师与猎师，从旁指动为观颐。朝来齿颊回馀味，博得先生四首诗。
院长寄马尾蝇拂子
作者：查慎行
朝代：清
体裁：七言律诗

千条宛转绾初成，便有风从绕指生。柄短不劳犀作骨，尾长仍借麈为名。禅门付法今尤滥，人世清谈久见轻。欲效驱除苦无力，青蝇当暑正营营。
院长惠家制金银花露一瓶赋谢二十韵
作者：查慎行
朝代：清
体裁：五言排律

佳名传本草，旧识鹭鸶藤。黄白移时变，金银任俗称。但闻兼叶晒，宁解带花蒸。方法谁边得，园林手种曾。栽培无弃物，筐筥亦时登。篱密开从遍，枝繁采勿胜。制乘香未散，候视气先腾。倒挽河车水，徐收井甃绳。夜窗珠滴沥，晨旭露鲜澄。澹比初融雪，清于乍释冰。恍疑仙掌露，直向玉盘凝。出火经三日，浮瓶贮半升。谅非供热客，间或饷良朋。边地尤难致，尘襟岂易膺。流匙宜少许，泻盏感多承。点酒奇芬溢，和茶别味增。唇沾良已足，肺润更相应。沆瀣咨仙侣，醍醐问老僧。蔷薇红莫拟，玫瑰紫休矜。白战聊成咏，惭无故事徵。
院长惠裘一袭赋谢十韵
作者：查慎行
朝代：清
体裁：五言排律

推解情何厚，炎凉序忽迁。初过摇扇景，已迫授衣天。苍腋茸交密，银貂色最鲜。制成微霰候，拜赐朔风前。轻暖浑踰帛，奇温又胜绵。秃襟便跨马，短后称垂鞭。禓袭随时尚，冰霜是夙缘。晓披回醉缬，夜脱耸吟肩。袖里携新卷，箱中感旧毡。敝裘从唱和，回首十三年。
院长折园中杂花见贻以诗索和次荅
作者：查慎行
朝代：清
体裁：七言律诗

雾里看花未属厌，烦分春色到穷檐。尽教语燕来窥砚，便有游蜂伺捲帘。俄影自摇残烛短，馀香欲度晚风尖。多生结习除难尽，容易波罗一笑拈。
院长揆公于园池小洲上新构亭榭落成自赋四诗其末章专以见属次詶原韵·其三
作者：查慎行
朝代：清
体裁：七言律诗

只拟松高对阮论，朝回一意避尘喧。瓣香自觉心源净，明镜端除眼界昏。菱叶牵丝萦瓦影，桃花拍浪没桥痕。此中何处容残客，应许扶藜独扣门。
院长揆公于园池小洲上新构亭榭落成自赋四诗其末章专以见属次詶原韵·其四
作者：查慎行
朝代：清
体裁：七言律诗

神问身心影荅形，篱杉径竹对亭亭。开编一盏供浮白，排闼千峰与送青。鹤迹爱穿花底觅，渔歌长忆雨中听。年来自叹才将尽，拟向诗仙更乞灵。
院长揆公于园池小洲上新构亭榭落成自赋四诗其末章专以见属次詶原韵院长揆公于园池小洲上新构亭榭落成自赋四诗其末章专以见属次詶原韵·其二
作者：查慎行
朝代：清
体裁：七言律诗

四首新诗自落成，尚留斋笏待余名。云烟物态论今昔，风雨心期阅晦明。泼刺红鳞当槛跃，䙰褷白鹭导舟行。人间扰攘知何限，不博先生笑绝缨。
院长揆公出都时亦有诗见寄清江舟中出以索和奉次原韵并简唐东江考功
作者：查慎行
朝代：清
体裁：七言律诗

清音天半落松杉，吟傍仙舟响亦凡。夜雨一篙平岸水，春蒲十幅渡河帆。不辞醉咏花欹帽，预拟题襟墨渍衫。为报东江老居士，速驰诗递荅来函。
院长汤西厓前辈出示与副相揆公赠荅诗索余次和六首·其一
作者：查慎行
朝代：清
体裁：七言绝句

皇华候骑走駪駪，万里还朝倡和新。何物堪持比诗境，冰壶玉鉴两无尘。
院长汤西厓前辈出示与副相揆公赠荅诗索余次和六首·其三
作者：查慎行
朝代：清
体裁：七言绝句

第七车中博物馀，承明顾问在星庐。不知三箧三仓外，可有平生未见书。
院长汤西厓前辈出示与副相揆公赠荅诗索余次和六首·其二
作者：查慎行
朝代：清
体裁：七言绝句

好士重闻六馆开，中间一馆是翘材。春风入座人人爱，只待先生下直回。
院长汤西厓前辈出示与副相揆公赠荅诗索余次和六首·其五
作者：查慎行
朝代：清
体裁：七言绝句

文坛宿望与资深，吟遍西垣又苑林。三十年来同调尽，却从少和识孤音。
院长汤西厓前辈出示与副相揆公赠荅诗索余次和六首·其六
作者：查慎行
朝代：清
体裁：七言绝句

翙翙和鸣属两公，卷阿风入雅音中。枯桐入爨还邀赏，草木终怜臭味同。
院长汤西厓前辈出示与副相揆公赠荅诗索余次和六首·其四
作者：查慎行
朝代：清
体裁：七言绝句

白杨巷与青杨巷，多少车前驺唱声。何似神仙双学士，对骑官马出郊行。
院长自口外寄饷滦鱼山蕨
作者：查慎行
朝代：清
体裁：七言律诗

山泽珍难二者兼，滦鱼肥美蕨芽甜。银丝斫鲙冰调水，锦带宜羹雪点盐。私为饱餐惭过分，频叨远饷恐伤廉。年来口腹真相累，此疾从今也要砭。
院长见赠大篇过蒙推奖次韵奉酬
作者：查慎行
朝代：清
体裁：古风

骚雅本正声，沿流乃尽变。前贤不苟作，寸锦胜匹练。自从篇什繁，观者目易眩。公才拟日星，有作万人见。圭璋既特达，气类必引荐。赏奇神有交，嗜善诲不倦。手持大圆镜，尽摄诸方彦。高谈折深源，小智穷曼倩。伊余好唫咏，宿昔弄柔翰。驽骀百舍趋，追骥不及半。人言桃李春，自顾桑榆晏。雄辞荷奖借，照眼惊璀璨。穆穆被清风，嘐嘐发将旦。和章如草木，披拂聊供�。
院长贻岭南椰子
作者：查慎行
朝代：清
体裁：古风

椰子产番禺，瓠垂大如斗。其皮坚以韧，既剥且难剖。谁致越王头，不胫而北走。微凹陷两目，凿窍通一口。转侧初有声，俄倾半升酒。閒吟出既醉，义愧饷师友。
院长近以赤藤杖见赠合之前诗意盖欲易我画叉也作诗报之
作者：查慎行
朝代：清
体裁：古风

昨以病乞假，先镌半年俸。挂杖坐无钱，弃杖辞寓讽。实则心爱之，时时手摩弄。贫家乏冗物，一竹当两用。挂画乃名叉，随身即为从。先生欲巧取，猥以赤藤送。此藤产塞山，年深蟠石缝。细筋渐成骨，直理透条综。坚如铁铸成，亦可扶躘蹱。璧来田不往，曲直何足讼。平生车马裘，义取朋友共。于兹独有吝，贪得比艺种。挟两讵为多，失一肯轻纵。公廉忍见夺，我宝弥增重。幸赐双杖铭，俾得终身诵。
院长饷新年食物兼示四绝句次荅 其一 次韵鮠鱼
作者：查慎行
朝代：清
体裁：七言绝句

类篇止有鮠鱼字，梵语苏诗恐误人。我是江湖钓竿手，为公笺释到纤鳞。
院长饷新年食物兼示四绝句次荅 其三 次韵对虾
作者：查慎行
朝代：清
体裁：七言绝句

吾乡海错杂鱼虾，细琐登盘品亦嘉。忽见银钩如碗大，闽人好对浙人誇。
院长饷新年食物兼示四绝句次荅 其二 次韵蛎黄
作者：查慎行
朝代：清
体裁：七言绝句

半壳含胎剖蛎房，鲜宜糟压嫩宜汤。黄封拜赐连朝醉，特试先生醒酒方。
院长饷新年食物兼示四绝句次荅 其四 次韵黄雀
作者：查慎行
朝代：清
体裁：七言绝句

嘉禾旧志说陶庄，黄雀肥时早稻香。自别家来无嗜好，满瓶乡味荷分尝。
院长饷柿霜饼兼示长律十二韵次谢
作者：查慎行
朝代：清
体裁：五言排律

骈实交柯重，金乌下啄同。小园秋晚挂，古寺日高烘。烂烂烧空赤，蒸蒸耀眼红。蒂留红袖织，叶受墨光融。耿饼佳名著，梁椑上品充。滑疑流石蜜，寒欲杀尸虫。玉井千珠落，丹田一气通。齿疏宜软美，喉润觉清空。止嗽方殊验，回肠味不穷。殷勤开尺幅，检点闭轻笼。食罢仍蠲渴，诗来况愈风。多烦霜雪意，宠贶白头翁。
院长饷水鸟卵数十枚兼侑以诗次荅
作者：查慎行
朝代：清
体裁：七言律诗

菰蒋深处有飞翰，百族成群影不单。遥想母归雏巳散，谁知巢覆卵犹完。君缘野味分相饷，我爱溪毛聚作团。拟倩家禽为啄抱，匀圆未忍瀹登盘。
院长饷竹萌蕨芽
作者：查慎行
朝代：清
体裁：七言绝句

春山笋蕨本来甜，难得城中二者兼。一笑开笼何所拟，小儿拳配玉纤纤。
除夕
作者：查慎行
朝代：清
体裁：古风

去国八十日，计程逾六千。长虞行不到，到此及残年。无复闻铜臭，惟应烹海鲜。蛤蜊与竘酱，随分优柈筵。
除夕与吴少融程蒿亭汤纳时陆宫翎朱以静汤公望家韬史小饮分韵得怀字
作者：查慎行
朝代：清
体裁：七言律诗

药炉新减儿曹病，酒盏重开老子怀。万事过头成旧历，一官尝我似清斋。好吟毕竟为情累，懒性殊难与俗谐。倚赖诸君相煖热，隔邻分火爇麻䕸。
除夕与德尹信庵守岁二首·其一
作者：查慎行
朝代：清
体裁：七言绝句

驐鸡篘酒饯残年，馈岁乡风自昔传。不为盘餐营口腹，老来情味合归田。
除夕与德尹信庵守岁二首·其二
作者：查慎行
朝代：清
体裁：七言绝句

家贫未免思游宦，及至成名累有官。毕竟商量何计稳，白头兄弟一堂难。
除夕与润木分韵二首·其一
作者：查慎行
朝代：清
体裁：七言律诗

曾为茆堂乞少资，不成觅地向西枝。弟兄踪迹团圞少，儿女心情指顾移。扣角骑牛聊复尔，设罝守兔定何为。升沈此际知谁是，欲悔身谋又自疑。
除夕与润木分韵二首·其二
作者：查慎行
朝代：清
体裁：七言律诗

灯花檐雨夜沈沈，慰我沦飘得故林。久别翻惊相对影，急装谁谅倦游心。时清壮士才难尽，俗薄贫交望苦深。稍喜来年春带闰，未应相对废联吟。
除夕前一日晚出东华门口占示钱亮功
作者：查慎行
朝代：清
体裁：五言律诗

未许骑官马，谁能借蹇驴。人怜三黜后，自叹二毛初。晓入蛩兼駏，昏归步当车。峥嵘冰雪里，草草岁将除。
除夕前一日蒙恩赐羊鹿雉兔鲜鱼鹿尾上尊诸品恭纪二首·其一
作者：查慎行
朝代：清
体裁：七言律诗

山海奇珍鼎味充，上尊罗列岁时同。斑龙肥羜光相耀，彩羽文鳞泽并丰。颁赐例随台辅后，谢恩多在直庐中。一年滥窃官厨馔，素食能无愧国风。
除夕前一日蒙恩赐羊鹿雉兔鲜鱼鹿尾上尊诸品恭纪二首·其二
作者：查慎行
朝代：清
体裁：七言律诗

丰杠锦帕压重重，节假归沾湛露浓。雕俎味新调翠釜，玉泉香煖拆黄封。乡风未敢分僚友，家祭先应荐祖宗。却为思亲成感涕，君羹归遗已无从。
除夕前二日恩赐御书大福字恭纪
作者：查慎行
朝代：清
体裁：七言律诗

景福欣逢介福辰，自天题处自天申。万年凤藻辉宸极，一颗骊珠赐侍臣。捧出深宫荣并受，悬同御扁墨长新。箕畴更衍无疆祝，敷锡从知遍庶民。
除夕前八日立春
作者：查慎行
朝代：清
体裁：五言律诗

惊心看旧历，三十八回春。去日成何事，流光惜此辰。好风回淑气，残雪洗穷尘。便拟骑驴出，旗亭觅酒人。
除夕前四日宫恕堂寓斋消寒雅集次东坡荅段屯田韵
作者：查慎行
朝代：清
体裁：古风

平生区中缘，足迹天下半。自随厩乘秣，坐致笼禽叹。去日行已多，后期把难玩。职虽典文墨，官肯羡黄散。冷澹作诗人，欢哗劖酒伴。鼕鼕街鼓夕，喔喔邻鸡旦。卜瓠点羹汤，鲜腴饤柈案。狂吟词跌宕，众舞影零乱。凭谁扶雅轮，于我奉沃盥。营身有底急，见事何妨缓。壮怀付消沈，老学资讲贯。贾生蠲细故，韩子就新懦。欲回天地炉，重扇阴阳炭。贫因思拔宅，爱有歌适馆。几时解严寒，此会得馀暖。甘从百罚醉，聊博一笑粲。
除夕示德尹润木信庵四首·其一
作者：查慎行
朝代：清
体裁：七言绝句

前夜雷霆了不惊，静中扰扰惜群生。一村野犬多狂走，多事邻家爆竹声。
除夕示德尹润木信庵四首·其三
作者：查慎行
朝代：清
体裁：七言绝句

从前笔墨粗偿债，削藁存来得几何。刚是今年无可汰，应酬诗少唱酬多。
除夕示德尹润木信庵四首·其二
作者：查慎行
朝代：清
体裁：七言绝句

山妻椎髻子头蓬，布褐随宜称老翁。特与孙雏破年例，抱来膝上换青红。
除夕示德尹润木信庵四首·其四
作者：查慎行
朝代：清
体裁：七言绝句

村巷无鸡漏板迟，漫漫长夜夜何其。野人预办朝眠熟，怕作新年日蚀诗。
除夕过西厓斋西厓与悔人赤抒方分韵赋诗余以事先行续和一首
作者：查慎行
朝代：清
体裁：五言律诗

老来惊节序，除夕倍相关。官舍静无事，旅人犹未閒。镜中无黑发，枕上有青山。颇怪京华道，一年三往还。
除夕饮许时庵先生寓斋二首·其一
作者：查慎行
朝代：清
体裁：七言律诗

南冲烟瘴北风沙，每到残宵辄忆家。土锉光阴飞石火，瓦盆消息候梅花。百觚浊酒浇愁缓，一杵疏钟警梦赊。草草行藏十年事，寒镫影里又京华。
除夕饮许时庵先生寓斋二首·其二
作者：查慎行
朝代：清
体裁：七言律诗

小阁围炉薄雪侵，坐移宫漏夜方深。最怜入座闻吴语，转遣思乡动越吟。射虎残年留想像，亡羊岐路判升沈。对床未易论前事，倚赖鸣鸡激壮心。
除夜平原旅舍梦亡妻
作者：查慎行
朝代：清
体裁：七言律诗

分明入梦又瞢腾，昨岁今朝病正增。倦枕为余犹强起，残樽到手巳难胜。围炉杴火儿烹药，薄雪钩帘婢上灯。谁遣荒鸡忽惊觉，北风茅店冷于冰。
除草
作者：查慎行
朝代：清
体裁：古风

病暍贪微凉，空庭方夜坐。蚊雷来茂草，一唱千万和。谁能忍㾕肌，委身饲群饿。可怜蜘蛛巧，布网仅如磨。暗飞馀地多，抵触凡几个。老夫为暂避，奇计出高卧。除恶务其源，攻先窟穴破。披衣早我起，刈草仆晨课。一闻奏刀声，快若风雨过。非云迹尽扫，但使势少挫。滋蔓或养奸，斯言可喻大。
陶庵中丞来抚吾浙寄示重到西湖诗兼索和传语以十章为率次韵如数报之·其一
作者：查慎行
朝代：清
体裁：七言绝句

一篇乍展两眉嚬，官纸投来寂寞滨。值得白家飞盏贺，江山管领属诗人。
陶庵中丞来抚吾浙寄示重到西湖诗兼索和传语以十章为率次韵如数报之·其七
作者：查慎行
朝代：清
体裁：七言绝句

霜松雪柏青冥上，弱藻疏萍沼沚滨。地望云泥心不隔，眼中谁似绣衣人。
陶庵中丞来抚吾浙寄示重到西湖诗兼索和传语以十章为率次韵如数报之·其三
作者：查慎行
朝代：清
体裁：七言绝句

圣主当时爱笑嚬，陪游十日此湖滨。閒鸥唤醒眠沙梦，可有鹓鸾队里人。
陶庵中丞来抚吾浙寄示重到西湖诗兼索和传语以十章为率次韵如数报之·其九
作者：查慎行
朝代：清
体裁：七言绝句

已成懒病兼衰病，合卧漳滨与颍滨。辜负先生悬榻待，愧非徐孺子其人。
陶庵中丞来抚吾浙寄示重到西湖诗兼索和传语以十章为率次韵如数报之·其二
作者：查慎行
朝代：清
体裁：七言绝句

花应含笑柳舒颦，老葑重开浅渚滨。一色春波三百顷，可怜鱼鸟总依人。
陶庵中丞来抚吾浙寄示重到西湖诗兼索和传语以十章为率次韵如数报之·其五
作者：查慎行
朝代：清
体裁：七言绝句

十室相看九额颦，连年水旱厄东滨。福星一点明吴越，多少人间望岁人。
陶庵中丞来抚吾浙寄示重到西湖诗兼索和传语以十章为率次韵如数报之·其八
作者：查慎行
朝代：清
体裁：七言绝句

两回款洽长江畔，一度追随南海滨。今作部民应自量，竭欢肯效扫门人。
陶庵中丞来抚吾浙寄示重到西湖诗兼索和传语以十章为率次韵如数报之·其六
作者：查慎行
朝代：清
体裁：七言绝句

烟雨先开西子颦，遥从海澨溯江滨。愿推眷顾贫交意，次及鹑衣鷇食人。
陶庵中丞来抚吾浙寄示重到西湖诗兼索和传语以十章为率次韵如数报之·其十
作者：查慎行
朝代：清
体裁：七言绝句

十首唫成抵效矉，灵珠一握在淮滨。让君头地君应笑，我是车前避马人。
陶庵中丞来抚吾浙寄示重到西湖诗兼索和传语以十章为率次韵如数报之·其四
作者：查慎行
朝代：清
体裁：七言绝句

重传鱼素语含嚬，与致珍羞到水滨。野老忍充藜苋腹，邻家还有断炊人。
随驾谒明太祖孝陵恭纪十二韵
作者：查慎行
朝代：清
体裁：五言排律

明祖山林在，天家祀典昭。千官随虎旅，万乘驻鸾镳。风雨东来近，江关北睇遥。石城蟠脉厚，灵谷蓄泉饶。狐兔何曾窟，松楸竟不凋。运虽经鼎革，诏特禁刍荛。下马坊犹耸，祾恩殿忍烧。遗民安率土，圣主念前朝。本以仁除暴，还同舜绍尧。统传心有契，社废庙无祧。陵户烦增置，神宫俨旧寮。霸图卑六代，园寝任萧条。
随驾重至虎丘寓直仰苏楼下
作者：查慎行
朝代：清
体裁：五言绝句

好片生公石，重来似十洲。为逢僧话旧，犹认仰苏楼。
随驾阅视群牧恭纪八首·其一
作者：查慎行
朝代：清
体裁：七言绝句

右接云中左界辽，放来群牧十分膘。自从圣祖开基远，水草新来分外饶。
随驾阅视群牧恭纪八首·其七
作者：查慎行
朝代：清
体裁：七言绝句

边户群歌乐岁穰，素封何必业耕桑。家家赐种滋蕃息，银饼浑如秬�香。
随驾阅视群牧恭纪八首·其三
作者：查慎行
朝代：清
体裁：七言绝句

大漠尘消罢戌屯，曾收汗血入关门。于今青海无传箭，字息均蒙豢养恩。
随驾阅视群牧恭纪八首·其二
作者：查慎行
朝代：清
体裁：七言绝句

齐色分花望不穷，一群拔萃一群空。天生骥騄初无种，只在君王顾盻中。
随驾阅视群牧恭纪八首·其五
作者：查慎行
朝代：清
体裁：七言绝句

乌㹀黄犉种各殊，骈蹄迭角杂收驹。太平畜产閒无用，好入丰年考牧图。
随驾阅视群牧恭纪八首·其八
作者：查慎行
朝代：清
体裁：七言绝句

蒺藜苑小传唐监，苜蓿园荒笑汉家。自是累朝无马政，天留沃壤在龙沙。
随驾阅视群牧恭纪八首·其六
作者：查慎行
朝代：清
体裁：七言绝句

四时边草阅荣枯，㘻谷填溪作雪铺。一色万群三百万，不曾轻费大官刍。
随驾阅视群牧恭纪八首·其四
作者：查慎行
朝代：清
体裁：七言绝句

肉鞍高出草头低，千百封牛褐色齐。知有泉源在山外，但从沙上觅驼蹄。
隙光
作者：查慎行
朝代：清
体裁：七言律诗

隙光野马去如驰，正是先生静坐时。病不求医吾有命，老方学易世无师。回思少作雕虫比，转悔馀波绮丽为。唤起景阳来入梦，掷将残锦乞丘迟。
雄县早发
作者：查慎行
朝代：清
体裁：五言律诗

秋暑如三伏，仆夫贪早凉。孤城浮水气，匹马望星光。露下田涂白，风来荇藻香。行行天渐晓，柳外见帆樯。
集汪东川祭酒斋赋得风潮泊岛滨即次祭酒原韵
作者：查慎行
朝代：清
体裁：五言律诗

淼淼停征棹，茫茫失远汀。云随风脚黑，天偪浪头青。礐石惊难定，彯沙骇未经。直疑蜃气化，孤岛似浮萍。
雨中下黯淡滩
作者：查慎行
朝代：清
体裁：七言绝句

未到先愁出险难，忽惊片叶落奔湍。星流电转目未瞬，一道白光飞过滩。
雨中发尝熟回望虞山
作者：查慎行
朝代：清
体裁：古风

钱生约看吾谷枫，轻装短棹来匆匆。夕阳城西岚气紫，正值万树交青红。天工似嫌秋太浓，变态一洗归空濛。湖波蒸云作朝雨，用意不在丹黄中。大痴殁后无传派，此段溪山复谁画。老夫新句亦平平，要与诗家除粉绘。
雨中发自怡园再呈院长
作者：查慎行
朝代：清
体裁：七言律诗

回思风雨追随地，多在园居少在城。草木因公皆可敬，禽鱼与我岂无情。编年集换新题目，署尾笺留旧姓名。从此高吟应寡和，更无人继老门生。
雨中同朱十表兄过宿徐淮江听莺斋
作者：查慎行
朝代：清
体裁：古风

去城日已夕，曲折寻枉渚。水涸舟屡胶，用篙乃舍橹。两人苦兀坐，拄杖入村坞。稍稍深竹间，疏灯翳复吐。此来占不速，况复往遇雨。犬吠僮仆嗔，开门揖贤主。爇薪燎我衣，敲冰轹汝釜。明朝迫人日，节物良有取。剪韭佐春盘，嘉肴竟踰五。新年困酒食，爱逐清谈侣。一醉不得辞，重君风义古。
雨中同竹垞兄过恒斋饮次竹垞韵
作者：查慎行
朝代：清
体裁：七言律诗

僦居长喜接京坊，但约相过便对床。数点忽飘花外雨，十分初透竹间凉。诗贪老境甘如蔗，醉觉香醪味似糖。还有持螯馀兴在，隔厨灯火听鸣姜。
雨中奉陪座主徐公及韩丈子蘧放舟夹山漾欲游栖贤不果归登岘山作四首·其一
作者：查慎行
朝代：清
体裁：七言律诗

过尽回溪十里长，孤城回首渐微茫。风鯹晓气鱼虾簖，水减秋痕雁鹜乡。菱蔓欲牵�已脆，荷花虽败叶犹香。船头忽指前游处，白塔红亭认道场。
雨中奉陪座主徐公及韩丈子蘧放舟夹山漾欲游栖贤不果归登岘山作四首·其三
作者：查慎行
朝代：清
体裁：七言律诗

�胜初期汗漫游，栖贤不到恨空留。桥低忽碍寻山路，兴尽非关冒雨舟。瓦灶分泉烹紫笋，印泥开瓮试清篘。买田合向吴兴住，蟹舍鱼庄一网收。
雨中奉陪座主徐公及韩丈子蘧放舟夹山漾欲游栖贤不果归登岘山作四首·其二
作者：查慎行
朝代：清
体裁：七言律诗

野色天光入望奇，融成一片绿琉璃。展开手卷王濛画，收拾才情杜牧诗。毕竟清游宜寂莫，尤难好景是迷离。桃花莫被渔翁误，秋在斜风细雨时。
雨中奉陪座主徐公及韩丈子蘧放舟夹山漾欲游栖贤不果归登岘山作四首·其四
作者：查慎行
朝代：清
体裁：七言律诗

乱石多成劈斧皴，洼樽亭外势嶙峋。一州文物传孤碣，前辈风流剩两人。屏拥弁山高簇簇，簟铺霅水细鳞鳞。名园长泊鸥波畔，细数陪游第几巡。
雨中庐山僧书至
作者：查慎行
朝代：清
体裁：七言绝句

社里何时著少文，书来犹未断声闻。千峰湿翠随行脚，带雨开缄一屋云。
雨中度分水关
作者：查慎行
朝代：清
体裁：五言律诗

独立千年石，回看百丈溪。浮云自南北，健水各东西。俗吏憎书笈，劳人信杖藜。经过成熟路，不怕鹧鸪啼。
雨中得川法师携新诗见示兼谋及卓庵地因次东林讲席韵赠之
作者：查慎行
朝代：清
体裁：五言律诗

唫兴吾全减，烦师为鼓宫。病坚持戒力，閒得念经功。有路宜防滑，无尘可碍空。一瓶兼一钵，万事付痴聋。
雨中早发南昌留别李婿旸谷
作者：查慎行
朝代：清
体裁：古风

把酒对西山，开船溯南浦。数声城上柝，几点沙头雨。依回骨月恩，戚若去吾土。老人情怀恶，含语不得吐。官罢有孤踪，路难无定主。勿愁鱼化铁，且作鸿遵渚。朗咏白丝行，行行忍羁旅。
雨中望玉笥山
作者：查慎行
朝代：清
体裁：古风

水远山平四百里，两崖斗拔沧江起。舟人遥指三三峰，乱插芙蓉雨新洗。仙家缥缈住仙坛，不道人间路大难。请看玉笥山南路，渐近西江十八滩。
雨中渡黄河六韵
作者：查慎行
朝代：清
体裁：五言排律

直放东南去，无风自作声。中流帆影没，远树浪头生。云与平芜际，湾随曲势成。竟同浮世浊，待得几时清。官柳行行密，閒鸥对对轻。空濛三十里，转眼失孤城。
雨中游飞英寺次东坡稀字韵
作者：查慎行
朝代：清
体裁：古风

春阴覆城堞，花浅游人稀。爱此北郭幽，晨征夕忘归。盘旋上窣堵，恣眼穷清晖。东风拂面寒，细雨湿我衣。客来僧启钥，客去僧掩扉。迹在有迎送，心空无是非。
雨中牡丹戏作吴体
作者：查慎行
朝代：清
体裁：七言律诗

锦帷锦幛贫家无，风雨故来侵汝肤。半黏半落袖上唾，一泻一斛怀中珠。为谁含笑忽成泣，向我低垂可要扶。安得南唐名画手，调丹与写没骨图。
雨中独游南池
作者：查慎行
朝代：清
体裁：五言律诗

外吏无交旧，归人简应酬。烟波宜独往，风雨感重游。远影干帆暮，孤亭万树秋。多情天井派，日夜向南流。
雨中独直南书房
作者：查慎行
朝代：清
体裁：五言律诗

窅窅九重关，沈沈万寿山。雨来声更静，天上坐能閒。寓意同休沐，浮踪信往还。御沟新涨急，归及听潺潺。
雨中蒋青棠孝廉邀集城南张园用南字
作者：查慎行
朝代：清
体裁：七言律诗

竹梧花药势相参，门径依稀到尚谙。重与寻幽同野外，早曾联句向城南。亭台易主名犹昔，风雨留人晚更酣。二十五年真一梦，白头摇落感江潭。
雨中藩长许孝超年伯招饮紫薇堂
作者：查慎行
朝代：清
体裁：七言律诗

早从才子识高阳，卅载通门缀末行。花底清谈销积暑，城头片雨送新凉。图书列屋开东壁，丝竹留宾到后堂。谁似先生风义古，下车下榻两难忘。
雨中过九里冈
作者：查慎行
朝代：清
体裁：古风

平生狎涛江，老怯风波恶。兹游特改路，意取山行乐。一笑我命穷，天公大戏剧。朝来发古镇，苦雨若赴约。肩舆烦两夫，蹉跌防失脚。山山勃姑叫，泥滑石龈腭。渐上九里冈，险如出剑阁。我本村野姿，浪游因落魄。无端役人力，揣分非所托。稍待天放晴，前林候乾鹊。劳生就徒步，庶免中心怍。
雨中过南湖访老友盛鹤江二首·其一
作者：查慎行
朝代：清
体裁：七言绝句

几稍新竹透篱根，一片苍苔印屐痕。六七年来閒不出，感君为我特开门。
雨中过南湖访老友盛鹤江二首·其二
作者：查慎行
朝代：清
体裁：七言绝句

烟雨迷离又一春，旧游如梦亦如尘。万缘消尽诗名在，犹替南湖作主人。
雨中过昭平县与马莘叟
作者：查慎行
朝代：清
体裁：五言律诗

风磴层层上，衙斋踞地高。到门云气合，入座雨声豪。已觉簿书简，犹多迎送劳。酒香奴饭白，青眼愧吾曹。
雨中过林鹿原梁园寓斋三首·其一
作者：查慎行
朝代：清
体裁：七言绝句

西家井底窥天小，东家楼前瞰地宽。一双病眼无处豁，且冒雨出寻苏端。
雨中过林鹿原梁园寓斋三首·其三
作者：查慎行
朝代：清
体裁：七言绝句

梁园水通虎坊桥，及见老柳垂千条。三十年来太摇落，凭栏雨急风萧萧。
雨中过林鹿原梁园寓斋三首·其二
作者：查慎行
朝代：清
体裁：七言绝句

人言进士不得进，自诡书家懒侍书。呼朋日饮坐无事，岂谓有愁烦破除。
雨中过江郎街二首·其一
作者：查慎行
朝代：清
体裁：五言绝句

奇峰登五老，秀岭度双姑。好笑三郎石，朝来却避吾。
雨中过江郎街二首·其二
作者：查慎行
朝代：清
体裁：五言绝句

雨滴松杉径，烟迷䆉稏乡。秋山行处好，何必识江郎。
雨中过董静思山居
作者：查慎行
朝代：清
体裁：七言律诗

十里沿洄暮霭昏，熟衣天气半清温。菰蒲响雨烟沈浦，芦荻回船水到门。跃网忽惊鱼尾健，坠檐初见橘头繁。好山偏阻登高屐，笑指郎家半日村。
雨中过铜陵
作者：查慎行
朝代：清
体裁：七言律诗

沙尾沿流曲作堤，青山一半吐城低。洲空乱雁争归北，路转千帆尽向西。正剪渡时风乍涨，最含烟处柳初齐。客程已厌连朝雨，不要春鸠更苦啼。
雨中重渡澬水
作者：查慎行
朝代：清
体裁：七言律诗

路僻泥深出店迟，一鞭照影又清澬。敝裘自领新寒意，归雁如寻九日期。倚树风声尤跋扈，得烟柳色尚迷离。敢因遇雨嗟行役，正是犁荒下麦时。
雨中院长送塞山赤藤杖至兼以诗索和次原韵
作者：查慎行
朝代：清
体裁：七言律诗

孔光灵寿儗非伦，冒雨犹烦送杖人。倚赖扶持防滑路，料量筋力好抽身。鸠知祝咽先濡咮，龙欲腾梭早濯鳞。不向街头轻曳出，拨开云雾即狂尘。
雨中随驾泛舟西湖次院长韵五首·其一
作者：查慎行
朝代：清
体裁：七言绝句

看山曾向雨丝中，青苧竿头弱柳风。今日船从天上坐，亭台不与昔年同。
雨中随驾泛舟西湖次院长韵五首·其三
作者：查慎行
朝代：清
体裁：七言绝句

澄波何处著纤埃，寺面多从镜里开。放鹤亭边聊一憩，居僧犹记探梅来。
雨中随驾泛舟西湖次院长韵五首·其二
作者：查慎行
朝代：清
体裁：七言绝句

沿堤画桨爱徐行，但换桥坊不改名。水墨图中天一色，鹭鸶几点去分明。
雨中随驾泛舟西湖次院长韵五首·其五
作者：查慎行
朝代：清
体裁：七言绝句

老去论诗敢自豪，从公游兴尚陶陶。袖中携得西湖去，十幅吟笺胜薛涛。
雨中随驾泛舟西湖次院长韵五首·其四
作者：查慎行
朝代：清
体裁：七言绝句

摇曳垂杨浅水湾，心随鱼鸟欲忘还。里湖行尽外湖出，又露西南两角山。
雨中饮梧州郡守范拙存署斋
作者：查慎行
朝代：清
体裁：五言律诗

清绝苍梧郡，山城并水涯。使君非俗吏，官閤似村家。雨战棕榈叶，篱编豆□花。春寒连日甚，劝我酌流霞。
雨乍晴
作者：查慎行
朝代：清
体裁：七言绝句

鬖髿菭草与阶平，屋漏痕馀滴沥声。老去一身随燥湿，漫劳鸠鹊报阴晴。
雨公亭诗为白近薇中丞赋次鹤亭观察原韵
作者：查慎行
朝代：清
体裁：七言律诗

后乐先忧视此亭，谁施妙手绘丹青。为霖预卜君臣契，被泽旋教妇子宁。大有两书传列郡，屡丰一颂彻彤庭。从今箕毕占长验，不用山川更乞灵。
雨发东峰亭
作者：查慎行
朝代：清
体裁：古风

昨日不料风，今朝不料雨。生涯昧所向，智不如商贾。聊为山水游，旅兴时一鼓。东峰吾旧识，嘉树纷可数。中流乍回头，怅若辞地主。三衢渺何处，去去信柔橹。
雨发宿迁
作者：查慎行
朝代：清
体裁：七言律诗

苦被林鸠唤雨多，北风猎猎渡黄河。不辞滑路冲泥去，且免惊沙刮面过。一骑鲥鱼仍入贡，十年瓠子尚闻歌。饥荒接壤人方说，愁见城南豕涉波。
雨发江干
作者：查慎行
朝代：清
体裁：五言律诗

皛皛江光去，昏昏海气连。云沈离岸树，风涨落潮天。熟路便孤客，轻装称小船。十年游迹在，重检旧诗篇。
雨发韶州
作者：查慎行
朝代：清
体裁：七言绝句

蒲帆十幅去不停，波光瑟瑟烟冥冥。芙容驿南一回首，三十六峰云外青。
雨后
作者：查慎行
朝代：清
体裁：七言绝句

便从一雨望丰年，大抵人情慰目前。我比老农还计短，只贪今夜夜凉眠。
雨后再至玉渊潭观水势
作者：查慎行
朝代：清
体裁：七言绝句

着屐重来又一奇，飞流十丈跃龙池。不知雨点添多少，跳沬粗于白鹭鸶。
雨后发丰乐镇渡漳河
作者：查慎行
朝代：清
体裁：七言律诗

雷雨已过朝复暾，早桃欲花烟满村。梦中似闻檐滴响，渡口微觉河流浑。青山濛濛作云气，白浪滚滚留沙痕。滏阳北望三十里，旧事过眼从谁论。
雨后发常山将抵玉山县途中复遇大雨
作者：查慎行
朝代：清
体裁：五言绝句

政条留邑乘，归榇阻秦云。出拜多襁褓，儿啼讵忍闻。
雨后新城道中
作者：查慎行
朝代：清
体裁：七言律诗

城南城北柳交加，雨润泥新未起沙。嘉果鸟偷钻核李，翠皮冰沁剖瓤瓜。独唫自叹成归客，一饭何须问酒家。犹有皇恩忘不得，每回白首望京华。
雨后晓发
作者：查慎行
朝代：清
体裁：五言律诗

曙色晴如雾，舟行图画中。三竿初上日，一榻自来风。碧野宽河北，青山尽兖东。旅愁随境豁，休道莫途穷。
雨后望九华山
作者：查慎行
朝代：清
体裁：七言律诗

横看不与侧看同，九朵芙容并插空。去鸟已冲残雨没，归云忽漏夕阳红。劈开华掌层层翠，使尽湘帆面面风。终是诗人言语大，携来直欲置壶中。
雨后渡拦江矶
作者：查慎行
朝代：清
体裁：七言律诗

片雨南来压短篷，回看天北吐长虹。风才过处云头黑，雾忽消时日脚红。远岸浮沈沙柳外，危矶出没浪花中。扁舟一叶无根蒂，笑掷吾生付柁工。
雨后独行池上
作者：查慎行
朝代：清
体裁：七言绝句

诛茅斩竹杳无期，废圃频来为此池。我与鹭鸶同照影，白头相对立多时。
雨后玉兰未残适德尹自武原归再饮其下此树弟手植者
作者：查慎行
朝代：清
体裁：五言律诗

不负春来约，新晴果到家。手栽当槛树，眼见出墙花。比雪偏能艳，如瑜不掩瑕。两翁心窃喜，何啻茁兰芽。
雨后畅春园池上作
作者：查慎行
朝代：清
体裁：古风

林亭片雨过，万绿浓于染。叶杪滴残声，波纹荡馀点。暑景犹未徂，凉风遽相感。平生微尚在，老去孤踪忝。复此坐幽清，自然尘虑澹。
雨后登彭泽北山佛阁
作者：查慎行
朝代：清
体裁：五言律诗

眼界江天阔，登临即大观。云根连地拔，山势让城宽。路险苔偏滑，风凉汗易乾。夕阳红欲堕，好是独凭栏。
雨后纳凉
作者：查慎行
朝代：清
体裁：七言绝句

梦过雷霆了不惊，起来凉月在南荣。静中机候谁先觉，已有一虫阶下鸣。
雨后行园梅花已落力辈方编篱
作者：查慎行
朝代：清
体裁：古风

宿雨润苔痕，幽人杖藜至。池边一株雪，狼籍香满地。不忍踏成泥，犹存惜花意。平生无长物，外遇中鲜滞。一出动经年，窥园偶然事。敢为花作主，吾老身如寄。乃复补樊篱，遮防亦情累。小童如我懒，长养蔷薇刺。欲剪又踌蹰，何当绝非类。
雨后行田
作者：查慎行
朝代：清
体裁：五言律诗

水气一村蛙，晨光几点鸦。畦风凉病骨，衣露涉秋花。正尔关农事，兼之远俗哗。桔槔閒挂壁，劳苦及东家。
雨后观芍药再呈院长
作者：查慎行
朝代：清
体裁：七言律诗

夜来微雨晓来风，多为阶前芍药丛。艳色可将何物比，赏心聊与故人同。迟开分落群芳后，独秀惭居万绿中。莫以将离烦折赠，此花不称白髭翁。
雨后过南鸦口
作者：查慎行
朝代：清
体裁：五言律诗

暴涨添三丈，朝来冒两涯。山深惟古戍，岸转忽人家。苦竹秋来笋，红姜雨后牙。似闻灵鹊语，报我过南鸦。
雨后过怀柔城外
作者：查慎行
朝代：清
体裁：七言绝句

火云突兀压城头，地近黄花古戌楼。好是绿陂新过雨，路平如掌接檀州。
雨后过自怡园看海棠同院长作时余复请假
作者：查慎行
朝代：清
体裁：五言律诗

不记名园里，搴芳醉几回。偶逢新雨过，又报海棠开。此地嗟春晚，当时见手栽。勿辞烧烛看，为是别花来。
雨后过马寒中山居
作者：查慎行
朝代：清
体裁：古风

君家葫芦山，我家菖蒲港。山浅游可屐，港狭行碍榜。塘南十里馀，野色平于掌。田塍针水足，夹路新苗长。两夫肩一舆，四足比双桨。前行忽坐睡，缥眇入无想。渐闻竹树声，出谷递清响。到门山亦住，斗室宽且广。尊卣间图书，目存不暇赏。主人为指似，一一开疑网。我老嗜好蠲，因君觉背痒。兴来乍飞动，偶发难自强。昏昏灯吐篱，滟滟酒浮盎。不辞日过从，所愿岁丰穰。明朝雨决渠，湿气润流磉。奄观早稻熟，后约赴秋爽。
雨后遣兴
作者：查慎行
朝代：清
体裁：七言律诗

秋田一雨洗萌芽，馀润还沾学圃家。苦竹鞭抽行地笋，戎葵梢放出篱花。身忧天下原非分，老觉浮生亦有涯。野色閒门无客扣，夕阳影里数归鸦。
雨后随驾发龙潭抵江宁
作者：查慎行
朝代：清
体裁：七言律诗

晨随羽卫发龙潭，雨气初收日色暹。驿路马嘶泥滑滑，野田雉雊麦渐渐。六朝烟柳攀罾岸，三月风花卖酒帘。击壤吹豳声一槩，尚烦停跸问茆檐。
雨后龚蘅圃携酒古藤书屋分韵得能字
作者：查慎行
朝代：清
体裁：五言律诗

结邻君最好，旁舍绿阴增。榻爱同时设，门教一仆应。异书便借看，新句急催徵。许我时相就，冲泥到亦能。
雨夜宿王子颖龙游学署
作者：查慎行
朝代：清
体裁：七言律诗

先生六十鬓将华，老去方怜始愿奢。百里好山长绕郭，一官閒地便移家。空堂对酒凉生幔，细雨移灯夜落花。分尔归装无俗物，芙蓉岩石竹窠茶。
雨夜过徐淮江二首·其一
作者：查慎行
朝代：清
体裁：七言律诗

萍浮梗泛久西东，每过南湖忆此翁。断港船通新涨水，空庭树拔去年风。五经自课佳儿读，半刺曾嫌俗客通。好是扣门能不拒，一灯重对雨声中。
雨夜过徐淮江二首·其二
作者：查慎行
朝代：清
体裁：七言律诗

草堂南畔小池幽，一片芦声蓼穗秋。满壁诗笺存殁泪，积年书疏往来邮。閒追昨梦惊弹指，老剩贫交幸到头。未免对君还自愧，桑榆晚景亟宜收。
雨泊天井闸书所见
作者：查慎行
朝代：清
体裁：古风

河鱼逆上多，众网布闸口。谁知得鱼者，戴笠垂纶叟。
雨泊淮关
作者：查慎行
朝代：清
体裁：五言律诗

锁钥严关闭，装囊独客轻。市楼传柝暗，邻舫吐灯明。酒罢人初静，风高浪不惊。淮南今夜雨，好片滴篷声。
雨窗得宋斋见寄诗期于中秋践廷益湖庄之约次韵奉答
作者：查慎行
朝代：清
体裁：七言律诗

雨榻勾勾鼻息匀，忽传剥啄寄书人。过头久结西湖夏，屈指为期八月春。梦去多番怀好友，老来几个得閒身。输他龙马贤昆季，相距跰�隔两尘。
雨窗遣兴示恺功
作者：查慎行
朝代：清
体裁：古风

小雨密复疏，虚窗深更绿。潇潇延静听，窅窅尽遐瞩。抱叶无一蝉，隔林下双鹄。鸡鸣觉村远，水响知石触。残梦有时醒，幽情恍相续。眼前领閒趣，取适聊破俗。华发脱新梳，轻衫便晚浴。早衰易壮嗜，外垢非内辱。思营五亩园，未遂半生欲。此身本如寄，缪算徒碌碌。菟裘等蘧庐，岂必皆我属。不如且听雨，浊酒贳邻曲。醉乡有天地，避此六月溽。归计待秋凉，无装何用束。
雨过桐庐
作者：查慎行
朝代：清

江势西来弯复弯，乍惊风物异乡关。百家小聚还成县，三面无城却倚山。帆影依依枫叶外，滩声汩汩碓床间。雨蓑烟笠严陵近，惭愧清流照客颜。
雨过桐庐
作者：查慎行
朝代：清
体裁：七言律诗

江势西来湾复湾，乍惊风物异乡关。百家小聚还成县，三面无城却倚山。帆影依依枫叶外，滩声汨汨碓床间。雨蓑烟笠严陵近，惭愧清流照客颜。
雨阻红花埠一日
作者：查慎行
朝代：清
体裁：七言绝句

冲风冲雨冲波浪，瞥眼江湖十载馀。肯信壮心销便尽，一鞭泥滑怕骑驴。
雪中吕山浏见过
作者：查慎行
朝代：清
体裁：古风

去年别君处，吴中正连阴。雪花大如席，开船太湖心。今年君过我，海天又寒凝。轻冰触篙破，清脆声可听。一年复一年，能禁几回老。与君迫暮景，为别常恨早。我有一斗酒，可以禦北风。酒熟挽不留，问胡太匆匆。君言既相见，兴尽我当去。疋如上番来，彼此两不遇。
雪中戴青毡大帽上顾见大笑口占纪之
作者：查慎行
朝代：清
体裁：七言绝句

大于煖耳覆双肩，冰雪骑驴二十年。今日重蒙天一笑，白头还恋旧青毡。
雪中玉兰花盛开
作者：查慎行
朝代：清
体裁：七言绝句

阆苑移根巧耐寒，此花端合雪中看。羽衣仙女纷纷下，齐戴华阳玉道冠。
雪后
作者：查慎行
朝代：清
体裁：七言律诗

缭墙茅屋闭孤城，寒压晁厨火未生。连日穷阴疑有雨，五更微雪径成晴。坐销短晷经檐影，閒听邻家压酒声。天意似催梅信早，望乡孤客最关情。
雪后下直口占
作者：查慎行
朝代：清
体裁：五言绝句

徐蹋禁中雪，远看城上山。宫鸦巧相背，晨出暮飞还。
雪后与声山紫沧同直畅春园二首·其一
作者：查慎行
朝代：清
体裁：古风

西山带雪高，寒光际青天。晨曦照积素，万木中含烟。手把右丞诗，群峰当我前。幸无尘事扰，兼以忘新年。
雪后与声山紫沧同直畅春园二首·其二
作者：查慎行
朝代：清
体裁：古风

宛宛紫界墙，苑门开向东。窅然深山意，近在十步中。林鸟已春声，细泉生远风。澄怀适有会，咏啸何必同。
雪后与杨耑木编修步入后左门
作者：查慎行
朝代：清
体裁：七言绝句

净洗东华十丈尘，晓来联袂向枫宸。谁怜旧日闻鸡伴，又作残年踏鼓人。
雪后从西兴晚渡钱塘江
作者：查慎行
朝代：清
体裁：七言律诗

牛车没毂水沙浑，暗长春潮二尺痕。万灶铺烟沉海戍，两山衔雪束江亹。船开渡口愁将晚，月到圆时过上元。莫负承平好风景，河塘灯火闹黄昏。
雪后发汴城
作者：查慎行
朝代：清
体裁：五言律诗

三日大梁住，北风吹不休。朝来开霁景，拟上渡河舟。此地多贤主，吾生感旧游。吹台桃柳色，临老重回头。
雪后同德尹润木于西阡裁剪松柏枝即事十二韵
作者：查慎行
朝代：清
体裁：五言排律

五百新阡树，参天待几时。纵饶心欲速，夫岂力能为。方法咨林叟，权宜问葬师。皆云扶直干，切戒蘖横枝。趁取冬馀腊，母拘日反支。及朝行展视，有道在芟夷。斟酌供薪穫，商量用斧斯。攀条防损叶，近本怕伤皮。剪伐初何忍，栽培拟自兹。养成非易易，竞长勿迟迟。鹿去宁教触，乌来定引慈。好留君子泽，传语后人思。
雪后平溪道中
作者：查慎行
朝代：清
体裁：七言律诗

马足声坚冻未融，楚南晴雪照黔东。百家废井悬军后，一路啼猿灌莽中。斑白逢人愁铤兽，萑苻何地集哀鸿。书生亦有伤时泪，袖湿征鞭裹朔风。
雪后晓渡太湖
作者：查慎行
朝代：清
体裁：七言绝句

黄芦吹断黑头风，寒日初生血样红。一片湖山新着色，万螺浮白碧壶中。
雪后晚抵仪真
作者：查慎行
朝代：清
体裁：七言律诗

白沙一道走平川，野有耕犁步有船。万顷琼田铺宿麦，几村茅屋起苍烟。新泥滑路逢初霁，枯树攀条感昔年。曾是阻风中酒地，老来情绪倍依然。
雪后次东坡韵二首·其一
作者：查慎行
朝代：清
体裁：七言律诗

绕屋闻声已散鸦，到门无径可停车。云端海日峰峰玉，画里山村树树花。酒上衰颜聊遣兴，诗经白战自成家。梁园赋客争工拙，未抵先生手一叉。
雪后次东坡韵二首·其二
作者：查慎行
朝代：清
体裁：七言律诗

亦知天色朝来好，不奈风威分外严。笑指扊扅供爨蜡，戏抟师虎作形盐。晴绵未拆犹铺径，冰笋俄长欲堕檐。最是瓷盆先得气，兰芽已放两三尖。
雪后渡彭蠡
作者：查慎行
朝代：清
体裁：古风

雪山四望开，彭蠡猪其中。天光落东北，寒气青濛濛。独往矫孤鹜，群飞驾高鸿。沙明洲溆出，叶溃枝颠空。此行向南州，聊慰离别悰。三年女忆父，千里儿随翁。生涯岂无涯，作计诚匆匆。寄谢宫亭神，归帆幸分风。远游兴欲尽，一笑非途穷。
雪后渡扬子江
作者：查慎行
朝代：清
体裁：七言绝句

廿里风程一霎间，海门晴色带潮还。白头浪里参差影，看尽江南雪后山。
雪后独赴书局
作者：查慎行
朝代：清
体裁：七言律诗

银钥初开右掖门，最先冲雪到朱轩。鸦穿䰒凇翻林影，鸽下罘罳印爪痕。扣砌凝冰防履滑，茸裘呵冻就炉温。此时忽动撚须兴，忆着桥边竹外村。
雪后至阊门换船
作者：查慎行
朝代：清
体裁：古风

北风吹楼台，白日雪打面。阊门十万户，咫尺不可辨。归舟一叶轻，欲与严寒战。所欣吴中稔，酒价冬来贱。我裘虽云敝，一醉煖堪恋。尚有无褐人，忍饥冒霜霰。
雪后蒙阴道中
作者：查慎行
朝代：清
体裁：古风

日出天忽高，山寒云不附。峰峰带晴雪，远近毕呈露。马蹄碎琼田，蛇尾曳丝路。草枯烧不尽，白者疑㐲兔。饥鹰下攫之，注目始知误。紏然�身上，却立槎枒树。树更僵于人，咆哮风正怒。何处问旗亭，冲寒背城去。
雪后赐酥酒恭纪
作者：查慎行
朝代：清
体裁：七言律诗

马足琼瑶十里冲，到来稠叠赐黄封。土酥点雪脂凝白，官酿消冰乳滴浓。寒敛衾裯禁永夜，温同狐貂禦严冬。银罂翠杓均天泽，醉饱春回草木容。
雪后随驾度汗铁木儿岭
作者：查慎行
朝代：清
体裁：五言律诗

校猎秋初罢，回銮雪乍零。云峰晴皛皛，风磴晓泠泠。换景供吟笔，收图入画屏。丂株枯树顶，独爱一松青。
雪后风日晴暖
作者：查慎行
朝代：清
体裁：七言律诗

阴霾一夕解重围，顿觉朝来朔气微。得暖浑如杜康力，杀霜终是赵衰威。细流饮马知冰释，残雪随风作絮飞。至竟村翁胜行客，茆檐晴晒木棉衣。
雪夜发玉峰数日前沈昭嗣吕山浏顾书宣先往洞庭作诗寄之
作者：查慎行
朝代：清
体裁：七言律诗

落木湾头雪洒灯，卧闻渔子尚牵罾。寒光泼被夜如月，野水割船冬始冰。风逆不知何日到，山高宜及此时登。湖天霁色诗兼画，待我舟中酒二升。
雪夜泊胥门与蒙泉抵足卧
作者：查慎行
朝代：清
体裁：五言律诗

野泊五湖东，迷漫雪满空。水明千雉白，人静一灯红。乱柝鸡声外，轻寒酒力中。残年归梦阔，惆怅两心同。
雪晴池阳舟中
作者：查慎行
朝代：清
体裁：古风

晓行池阳路，霁景豁清美。江南江北山，照影同一水。半衔残雪白，半插断霞紫。眼前有奇句，只在空濛里。我懒吟未成，风吹棹歌起。
零陵道中
作者：查慎行
朝代：清
体裁：古风

旗脚东北掷，朝来乘便风。清湘送帆影，翩若南归鸿。卧看两岸山，白云起蓬蓬。前飞不作雨，掠过青玲珑。导我向零陵，为我驱霾霿。在远睇欻接，缘沿路靡穷。昔读子厚记，神游乎其中。溪山岂不佳，好事畴继公。便欲访古迹，征途去匆匆。无人为指似，草木徒茏葱。
雾凇花古人罕咏者惟曾南丰有七律一首拈笔示绮堂
作者：查慎行
朝代：清
体裁：古风

迷濛夜路转平沙，开遍千林雾凇花。中有数株高出屋，蒙阴城北野人家。
霜叶飞·再得淮江书知弄珠别落人手余时将有南昌之役旅怀殊耿耿也
作者：查慎行
朝代：清
体裁：词

不来何意差池恨，鱼笺横幅曾寄。多缘银汉涩微波，误秋期容易。还忆得、别时情事。烟条妨路船犹舣。费多时伫立，才小语回身，行行莫忘飞翠。侬意正尔相怜，半年游迹，直是沉吟为此。柳绵依旧化浮萍，与飘零何异。倩一股、菱花秋水，殷勤好寄离人泪。拚湓浦西风，听到琵琶，别添憔悴。
霜杀草
作者：查慎行
朝代：清
体裁：古风

严霜能杀草，冬日旋杀霜。相杀无已时，生理终不伤。衰气赴积阴，先机兆微阳。君看勾萌意，松柏同一冈。
霞封寺瞻赤脚塔
作者：查慎行
朝代：清
体裁：七言律诗

自从蛟拔门前树，水气犹腥一派泉。万瓦尽随飞雨去，孤钟空向废堂悬。泥金塔缝风吹裂，映竹窗棂日射穿。不用琳宫更巍焕，御碑原自配群仙。
露坐待月
作者：查慎行
朝代：清
体裁：七言绝句

城头待月月未出，一线飞光曳长白。明朝有客渡湖来，湖面应添落星石。
青原净居寺七祖道场
作者：查慎行
朝代：清
体裁：七言绝句

锡泉一派接雷泉，味是曹溪六祖禅。欲识庐陵米贵贱，凭师问取下江船。
青溪口号
作者：查慎行
朝代：清

桥坏笮系绳，水浅牛可跨。牛背度溪人，须眉绿如画。
青溪口号
作者：查慎行
朝代：清

渔家小儿女，见郎娇不避。日暮并舟归，鸬鹚方晒翅。
青溪口号八首·其一
作者：查慎行
朝代：清
体裁：五言绝句

袅袅荇带风，疏疏浪花雨。吴客过淳安，逢人少乡语。
青溪口号八首·其七
作者：查慎行
朝代：清
体裁：五言绝句

桥坏笮系绳，水浅牛可跨。牛背渡溪人，须眉绿如画。
青溪口号八首·其三
作者：查慎行
朝代：清
体裁：五言绝句

溪女不画眉，爱听画眉鸟。夹岸一声啼，晓山青未了。
青溪口号八首·其二
作者：查慎行
朝代：清
体裁：五言绝句

隔水闻语声，空中应来肖。行到响山潭，人人发清啸。
青溪口号八首·其五
作者：查慎行
朝代：清
体裁：五言绝句

家住溪东西，共饮门前水。对面不闻声，长滩响十里。
青溪口号八首·其八
作者：查慎行
朝代：清
体裁：五言绝句

屯溪船上客，前度去装茶。娶得东村妇，经年一到家。
青溪口号八首·其六
作者：查慎行
朝代：清
体裁：五言绝句

渔家小儿女，见郎娇不避。日莫并舟归，鸬鹚方晒翅。
青溪口号八首·其四
作者：查慎行
朝代：清
体裁：五言绝句

来船桅竿高，去船橹声好。上水厌滩多，下水惜滩少。
青草湖
作者：查慎行
朝代：清
体裁：七言绝句

淼淼湖光天尽头，曚曈初日起芦洲。小船百折行难到，一片苍云白露秋。
青莲谷青莲寺
作者：查慎行
朝代：清
体裁：古风

饥鹰入山猛如虎，掠过松梢攫飞鼠。林深谷暗人更稀，桥断溪横道多阻。忽逢大石刻三字，快若同游获徒侣。前行依旧路茫茫，太白书堂在何许。三间破屋佛委地，一带颓垣草没础。独来高咏庐山谣，白日轩轩欲轻举。屏风叠与五老对，想像先生旧游所。石梁即是三叠泉，此景分明在诗语。后来著书好穿凿，众论纷争吾不与。古仙不作谁正之，怅望秋云久延伫。
青龙桥
作者：查慎行
朝代：清
体裁：七言律诗

瓮山西北巴沟上，指点平桥接碾庄。自甃清渠成石堨，尽回流水入宫墙。残荷落瓣鱼鳞活，高柳飘丝鹭顶凉。不碍蹇驴行躄躠，有人缓辔正思乡。
鞍子岭直庐庭西新设松棚
作者：查慎行
朝代：清
体裁：五言律诗

十丈移岩壑，三间荫苑墙。有时松子落，随意乳毛香。不碍流晨露，尤宜障夕阳。天教人夏健，何减北窗凉。
鞭笋
作者：查慎行
朝代：清
体裁：古风

雨后竹走鞭，竛�瘦相引。小僮拨土裂，斸取如拾菌。烹之媚盘餐，下箸吾未忍。寸鞭何足惜，惜者来年笋。
韩冈送同年张逸峰之安庆
作者：查慎行
朝代：清
体裁：古风

去年下第伤坎坷，君馆髯姜兼客我。顺风三日不张帆，绿水名园停画舸。一攀杨柳辞春陌，两见榆槐更岁火。那知此地忽相逢，客里班荆当道左。大梁城东秋野阔，片片飞鸿向空堕。夜骑骣马到韩冈，我倚身强君亦颇。人间裙屐胡足道，丝吐春蚕自缠裹。天津公子气雄豪，长剑短衣无不可。近闻西陲方有事，庙算行将启边锁。吾曹猥以不羁身，五寸垂緌等游惰。君依官舍获侍奉，我赴归期尚难果。残樽相属且勿辞，黄花正绽霜前朵。
韩干放马图次东坡题李伯时所藏韩干马七言古诗韵
作者：查慎行
朝代：清
体裁：古风

一如鹤啄长鬣垂，一如狼顾尾撒丝。其一昂头立而嘶，欲前不前耳卓锥。眼中空阔视八极，局步尺咫胡由驰。薄言坰者在坰野，络脑且脱黄金羁。人间皂枥或老病，天上闲厩谁权奇。攻驹考牧两无预，造物一听相雄雌。圉官大得閒放意，觳觫遑问牛何之。吁嗟乎隙中过景越千载，画月画骨空毛皮。东川清丝况寸裂，纵复神骏畴能知。斯图即谓曹霸可，弟子未必贤于师。
韩庄闸口望峄山湖
作者：查慎行
朝代：清
体裁：古风

峄山凿石东作堤，天势半落陂湖西。湖波吞天入丰沛，日脚插地生虹霓。芒砀云气忽斑驳，倒影摩荡青玻瓈。须臾水光变深黑，涅尽万古蛟龙泥。洪涛怒挟风雨至，列岫出没头皆低。吕梁直下二百里，但见渔舠散乱随凫鹥。琴高可跨吾径去，谁能卧压篷底同鸡栖。
韶州风度楼
作者：查慎行
朝代：清
体裁：五言律诗

公进千秋录，开元极盛时。如几同列少，去国一身迟。终始全臣节，安危动主思。高楼瞻画像，风度俨须眉。
顺风扬帆时闭目静听如空山梵呗殊有会心
作者：查慎行
朝代：清
体裁：七言绝句

破浪风前万鼓鸣，喧嚣原向静中生。无心只作深山听，一树松涛起梵声。
顺风挂帆连下浈阳香炉清远三峡
作者：查慎行
朝代：清
体裁：古风

巴东三月昔听愁，峤南三峡今则不。北风晨发洭浦县，吹我桂楫沙棠舟。峡中之山阻且修，峡中之水平不流。浈阳画屏地底拔，大庙紫烟天际浮。就中清远更秀出，造化有意穷雕锼。青菡萏花萼竞吐，绿玻璃镜奁初收。华阳道冠簪碧玉，竺国宝髻垂珠旒。仙人笙鹤云渺渺，帝子环佩风䬟䬟。渐行渐远似相送，一重一掩如相留。片帆飞渡二百里，又见孤塔迎船头。天怜此老太岑寂，贶以奇景须诗酬。人间夷险非境造，自我发兴成清幽。君不见东坡先生海南句，平生奇绝誇兹游。
顺风无帆戏作短歌
作者：查慎行
朝代：清
体裁：古风

风头滚滚浪花白，衔尾邻船开络绎。千樯多作挂帆行，弦彍虚弓箭初释。开翎一一雁投渚，骋足群群驹过隙。同时离岸我独迟，我坐无帆聊挂席。偶然利钝各有数，相去宁须论什伯。来船未必尽无帆，笑尔有帆风又逆。
顺风渡湖瞬息抵胥口
作者：查慎行
朝代：清
体裁：古风

匹练掣柁痕，虚弓彍帆势。不知小榜迅，但见青山逝。孤塔表灵嵓，卓针辨湖澨。须臾忽到岸，矗矗在天际。
顺风过池口
作者：查慎行
朝代：清
体裁：七言绝句

�艚船上南风急，好片池阳雨后天。九十九峰青不断，白云蒸出九枝莲。
顾侠君庶常招饮晚翠阁次东坡白鹤峰新居将成夜过翟秀才二首韵·其一
作者：查慎行
朝代：清
体裁：七言律诗

怪底东吴顾文学，才名今始透春关。偶移种竹栽花地，如在廉泉让水间。更上一层宜有阁，特开西面为看山。沧州酒酽南烹洁，每到君家醉饱还。
顾侠君庶常招饮晚翠阁次东坡白鹤峰新居将成夜过翟秀才二首韵·其二
作者：查慎行
朝代：清
体裁：七言律诗

万卷书多插架仍，肯教轻弃短檠灯。帘前凉以三更雨，屋里清于六月冰。朝爽不名名晚翠，閒官何似似高僧。依稀宣北坊西角，鸿爪留泥我亦曾。
顾培园宫赞寓斋灯下赏菊探韵限为字
作者：查慎行
朝代：清
体裁：七言律诗

劈笺重和去秋诗，叶底花前榻未移。却对清尊惊候晚，尚留名种爱开迟。閒情特许携灯就，画藁犹烦蘸笔为。莫话陶家三径事，年年此景负东篱。
题三娘子图四首·其一
作者：查慎行
朝代：清
体裁：七言绝句

香灯小炷忏前因，一念三生误隔尘。莫听琵琶思入塞，明妃曾是漠宫人。
题三娘子图四首·其三
作者：查慎行
朝代：清
体裁：七言绝句

诏恩三换等儿嬉，报贡频颁五色丝。见说两朝曾款塞，不知通好是阏氏。
题三娘子图四首·其二
作者：查慎行
朝代：清
体裁：七言绝句

别移部帐事休屠，众里方知顾盻殊。百八摩尼齐合掌，让他一颗佛头珠。
题三娘子图四首·其四
作者：查慎行
朝代：清
体裁：七言绝句

埋香青冢亦堪悲，粉黛流传又一时。想像承平光景好，风流边将画蛾眉。
题上官竹庄罗浮山图
作者：查慎行
朝代：清
体裁：古风

大瀛海外有十洲，巨鳌不上龙伯钩。何年背负蓬岛至，两山合一成罗浮。奇峰三百三十二，一一岂易穷冥搜。眼中孰是好奇者，上官山人今虎头。山人欲为山写照，直上崔嵬走��。朱明古洞华首台，佳处真能领其要。归来绘作指掌图，万象摄入摩尼珠。绿毛凤挂佛子髻，五色蝶化仙人襦。我方神游力不足，为尔题诗展横幅。正缘身不在山中，识得罗浮真面目。
题东林方丈
作者：查慎行
朝代：清
体裁：七言绝句

浮岚叠翠偪崔嵬，三面周遮一面开。我欲向西添小阁，尽邀九十九峰来。
题东田志行诗草后即次见投原韵
作者：查慎行
朝代：清
体裁：古风

同年来诗人，莫逆笑相视。唱詶日不隔，冒雨烦傔使。虚怀荷见推，倒箧启行笥。百篇快披阅，口讽手弗置。爽气飒然生，高冥偕抗志。君才洵敏妙，蚤合清殿侍。五十甫成名，一官迨需次。蹉跎感颜状，磊落示标致。往往激壮心，时时吐沈思。古音非近赏，至味有同嗜。六义世谁陈，于君识风刺。簿书何足扰，野马过浮吹。顾惟酝酿深，根柢皆有自。试以易理推，十年贞乃字。
题乌程令王懿诵牧牛图小照
作者：查慎行
朝代：清
体裁：古风

出门便是草，已到使牛处。却笑临济师，逢人犹问路。鼻孔何用牵，放閒付阿对。露地常在前，人牛各自在。官今方牧民，寓意在调伏。可知母忆子，不异牛舐犊。我有十幅图，与牛作公案。除却牧牛歌，请君加判断。
题乔石林侍读梅花庄图兼送其罢官南归
作者：查慎行
朝代：清
体裁：古风

湖陂种柳不种梅，梅花合向阳陂栽。买园旧在最高处，尚怕水泛春冰开。沙头一篙刺归路，清浅今堪跨半渡。父老来看侍直图，先生笑入花间去。
题书宣小影
作者：查慎行
朝代：清
体裁：古风

十万青鸾尾摇竹，映得诗人鬓毛绿。此中可少三间屋，竹西三月桃花红。前村后村烟濛濛，此中可少一扇篷。远势兼收隔江塔，与君作诗论画法，借君门前来放鸭。
题亡友吴商志遗像
作者：查慎行
朝代：清
体裁：五言律诗

每过南湖畔，伤心是勺园。吾犹识前辈，君克肖家尊。彷佛生前影，凄凉葬后魂。风尘莽回首，耆旧更谁存。
题亡婿李旸谷小像
作者：查慎行
朝代：清
体裁：四言诗

跅�之才，驯良之德。何以驭之，勿尽其力。人间逸足，一日千里。勖哉十驾，终期至止。昂昂家驹，觊游泮涣。齿虽加长，涂未及半。吁嗟殒矣，神理则那。式瞻遗挂，伤如之何。
题从孙东木说剑图小影
作者：查慎行
朝代：清
体裁：七言绝句

拥书仗剑真名士，看舞徵歌亦雅儒。爱尔丰神如父祖，为题诗到第三图。
题从孙恒侯云岫观日出图
作者：查慎行
朝代：清
体裁：古风

云岫家门山，去家咫尺耳。平生趾未到，浪走千万里。客中看画兴飞腾，老矣梯空力尚能。桑榆欲挽扶桑景，归作鹰窠顶上僧。
题从孙汝诚倚剑图小影二首·其一
作者：查慎行
朝代：清
体裁：七言绝句

櫑具横腰首魅巾，天然秀骨出风尘。乃翁巳被从军误，劝尔休为佩犊人。
题从孙汝诚倚剑图小影二首·其二
作者：查慎行
朝代：清
体裁：七言绝句

羲献门风世共推，阶庭兰玉总多才。自言剑术通书法，曾看公孙妙舞来。
题从孙汝诚倚剑图小影二首白田乔侍读有家伶六郎以姿技称巳巳春车驾南巡召至行在曾蒙天赐自此益矜宠庚午四月余从京师南还访侍读于纵棹园酒间识之有青衫憔悴无如我酒绿灯红奈尔何之句时东海徐尚书射陵宋舍人慈溪姜西�俱在座相与流连弥夕而散去冬北上重经宝应则侍读下世旅榇甫归余入而哭之尽哀何暇问六郎踪迹矣及至都下闻有管郎者名擅梨园一时贵公子争求识面花朝前八日翁康饴户部相招为歌酒之会忽于诸伶中见之私语西厓曰此子何其酷似白田家伶盖余向未知六郎之姓也西厓既为余道其详竟酒为之不乐口占四绝句以示同席诸君·其一
作者：查慎行
朝代：清
体裁：七言绝句

鬓影衣香四座倾，风流争赏米嘉荣。就中独有刘宾客，曾听凉州意外声。
题仲弟查浦后甲辰图小照十六韵
作者：查慎行
朝代：清
体裁：五言排律

乡党吾庐会，高堂学圃图。承颜犹宿昔，过眼特须臾。贱日双青鬓，归休两白须。得儿虽校晚，投老倍堪娱。渐爱随肩侍，长听隔壁呼。推先让梨栗，交替饮屠苏。树是三珠茁，庭非一鲤趋。自嗤牛舐犊，人羡凤将雏。膝下添文度，毫端识长儒。閒依髹几坐，健却瘿藤扶。唤出从花下，排行绕屋隅。起居方递进，左右亦时须。偶作分巢燕，均为反哺乌。行看孙丱角，勿忘父勤劬。笑问多男子，何如五丈夫。更烦名画手，貌尔比商瞿。
题余鸿客金陵览古集
作者：查慎行
朝代：清
体裁：七言绝句

神伤叔宝鬓初斑，诗草年年手自删。莫问六朝兴废事，谢家名句有江山。
题侠君啖荔第二图
作者：查慎行
朝代：清
体裁：古风

醴泉甘露吾不知，人间绝品惟荔支。惜哉远落闽粤徼，为候又与烦蒸期。四月则太早，七月则太迟。佳者熟当小暑时，阑风伏雨交纷披。炎官火伞赫赫曦，养成姑射仙山肌。冰丸雪片不受嚼，化作凉液沁入人心脾。我昔游闽遇岁稔，日啖四百五十颗有奇。尔来喉吻久枯涩，北果厌摘频婆梨。故人密渍或远致，四三五枚蒙见贻。色香味三了无取，但觉一甘入颊胶如饴。十年梦寐西禅枝，仙踪缥缈胡可追。顾侯好事乃过我，闽产粤产兼尝之。初尝得火山，名虽曰荔格实卑。继而得挂绿，渐入佳境方称奇。生绡半幅写不足，拟再乞画还徵诗。今君已为一组縻，画饼说食徒尔为。我归大作口腹想，岭峤虽远不过天南垂。鹧鸪孔翠成群飞，老夫兴发神与驰。齿牙缺落舌尚在，清泉涌穴蔌蔌先流颐。
题元人风雨归舟图
作者：查慎行
朝代：清
体裁：七言律诗

遥山澹抺近山遮，一棹飘然水一涯。似有风声随雨到，忽疑雨势受风斜。白蘋洲畔年年客，黄叶村边处处家。身在画中浑不觉，却教人指画图誇。
题兴隆卫圣母阁
作者：查慎行
朝代：清
体裁：七言律诗

隔断荒城别一丘，蝉声寂历鸟钩辀。忽来风雨疑无暑，如此林峦合有楼。尘刹留僧还笇奕，瘴乡有路莫回头。澹忘未必同灵运，直为清晖作少留。
题刘氏东楼
作者：查慎行
朝代：清
体裁：七言绝句

连山正缺西南角，合有高楼面太湖。不许游人誇目力，淡云浓日两模糊。
题刘禹峰水边行乐图小照二首·其一
作者：查慎行
朝代：清
体裁：六言诗

风酣绿浪红蕖，雨洗苍苔碧梧。万口诗传京洛，半生梦落江湖。
题刘禹峰水边行乐图小照二首·其二
作者：查慎行
朝代：清
体裁：六言诗

菱租旧输甓社，鱼计新收白田。隔浦三间书屋，过桥一只画船。
题刘若千前辈夜雨对床图小照
作者：查慎行
朝代：清
体裁：古风

我恨不如遵渚雁，行列群群飞不断。又恨不如同队鱼，朝朝在藻还依蒲。可怜兄弟如相避，萍梗沈浮剧儿戏。壮年作客晚筮仕，投老茫无归宿地。偶然风雨一连床，僮仆旁观诧奇事。平生怕读颍滨诗，中有伤心几行泪。关中二刘今二苏，才名宦迹雨不孤。有生聚散谁免得，看取对床听雨图。长公秀骨仙之臞，次公白晰丰而腴。题诗尚尔感憔悴，令我展卷增嗟吁。关河南距四千里，正坐一官为累耳。不见伯淮季江屡诏徵不起，肯以元纁易布被。
题卢六以庶常抱经图二首·其一
作者：查慎行
朝代：清
体裁：七言绝句

三传何妨有异同，抱经莫学玉川翁。贾家训诂韩家论，可少卢家与折中。
题卢六以庶常抱经图二首·其二
作者：查慎行
朝代：清
体裁：七言绝句

章句人人守一经，可怜秪用博科名。多君独有膏肓癖，不傍长檠弃短檠。
题又微侄投壶图小照
作者：查慎行
朝代：清
体裁：七言绝句

五经一笥笑老韶，长养侍儿如许娇。卷衣风里听传箭，近前争赌莲花骁。
题又微侄载花图小影
作者：查慎行
朝代：清
体裁：七言绝句

落魄江湖不计年，风流别是一生缘。桃根桃叶无颜色，回避侬家载酒船。
题友人评砚图三首·其一
作者：查慎行
朝代：清
体裁：六言诗

天质花青叶白，人工铜瓦陶泓。能分上中下品，胜看诗书画评。
题友人评砚图三首·其三
作者：查慎行
朝代：清
体裁：六言诗

侍女净揩棐几，群儿綵戏芝庭。勿嗤两手三砚，也似各传一经。
题友人评砚图三首·其二
作者：查慎行
朝代：清
体裁：六言诗

直可呼为软玉，磨而不磷匪坚。纯绵何妨裹铁，纤手搓来欲圆。
题双松晚翠楼图为毗陵庄仿鹤封君八十双寿
作者：查慎行
朝代：清
体裁：古风

八十年前十八公，当时手植今成龙。画师画龙非画松，墨光散作云蓬蓬。仙山如云凡几重，云开日出露两峰。丈人卓立硕且丰，天姥娟秀排芙容。其下双干争相雄，蟠根厚地灵气钟。茯苓雪白琥珀红，倒拔千尺摩苍穹。楼居乃在翠盖中，何来巢鹤鸣向风。此声不与凡声同，殷勤寄入琼瑶宫。
题史耕岩前辈收纶转棹图四首·其一
作者：查慎行
朝代：清
体裁：七言绝句

衔尾船装压浪书，鲈乡风物比何如。羡君别具经纶手，钓线随身自卷舒。
题史耕岩前辈收纶转棹图四首·其三
作者：查慎行
朝代：清
体裁：七言绝句

拍残铜斗酒初醒，射鸭堂连避暑亭。想得卸帆秋正好，水花风叶满鸥汀。
题史耕岩前辈收纶转棹图四首·其二
作者：查慎行
朝代：清
体裁：七言绝句

赏花曾记把鱼竿，南史家传学士冠。四十年中三掌诰，凤池何似五湖宽。
题史耕岩前辈收纶转棹图四首·其四
作者：查慎行
朝代：清
体裁：七言绝句

千里波光一曲移，西风吹老碧莼丝。画图爱写湖山意，未是先生乞赐时。
题史耕岩前辈溧阳溪山图即次原韵四首·其一
作者：查慎行
朝代：清
体裁：七言绝句

良常东下路斜斜，小堨平桥接两涯。梦听雷平池畔雨，觉来满崦是桃花。
题史耕岩前辈溧阳溪山图即次原韵四首·其三
作者：查慎行
朝代：清
体裁：七言绝句

官情澹与昔贤同，聊写归心寄雨濛。此段风期难拟似，王家辋口谢东中。
题史耕岩前辈溧阳溪山图即次原韵四首·其二
作者：查慎行
朝代：清
体裁：七言绝句

栽桑种稻互回连，柳色骑牛浦浦烟。碧水绕田田绕郭，村翁不识县门前。
题史耕岩前辈溧阳溪山图即次原韵四首·其四
作者：查慎行
朝代：清
体裁：七言绝句

洮湖如镜照人明，云雾翻从展卷生。欲借公诗论米画，笔端风雨势纵横。
题同年张蒿陆落叶诗卷后
作者：查慎行
朝代：清
体裁：七言律诗

诗境全从寄托深，开编静对见君心。行收珠玉挥毫手，往和风霜落叶吟。竹老为椽仍中笛，桐焦入爨始成琴。五千言领知希意，不要人人尽赏音。
题同年徐师鲁小照二首·其一
作者：查慎行
朝代：清
体裁：五言绝句

琴调古于松，琴心淡于水。君勿改君弦，吾方洗吾耳。
题同年徐师鲁小照二首·其二
作者：查慎行
朝代：清
体裁：五言绝句

林风吹月上，下有涓涓濑。何处觅知音，知音不在外。
题同年汪东山南浦送行图时余下第将归
作者：查慎行
朝代：清
体裁：七言绝句

踏歌相送感汪伦，潭水桃花记此春。指点旧年风雪路，转怜我是独归人。
题同年詹允绳小照二首·其一
作者：查慎行
朝代：清
体裁：七言绝句

射策成名已有馀，百城高拥意何如。石田佳句堪移赠，更读人间未见书。
题同年詹允绳小照二首·其二
作者：查慎行
朝代：清
体裁：七言绝句

万卷传家手泽新，五经腹笥目纷纶。也应留取馀光在，分乞然糠凿壁人。
题吴宝厓西溪梅雪图二首·其一
作者：查慎行
朝代：清
体裁：古风

苔枝殊冷澹，况乃压枝雪。此时西窗琴，孤弦冻应折。知音眼看少，古调谁见别。聊尔动微吟，含毫写清绝。砚水涣涣散，酒耳乌乌热。多谢造门人，母来污吾洁。
题吴宝厓西溪梅雪图二首·其二
作者：查慎行
朝代：清
体裁：古风

我爱新城诗，一缄寄冰雪。溪山如在眼，欲往屐齿折。画图与真境，莫作强分别。兴到神亦俱，双清两奇绝。相逢山中侣，一笑回暖热。洗我笔端尘，从渠嗔太洁。
题吴宝崖茌山读书图即送其出宰茌平
作者：查慎行
朝代：清
体裁：古风

无事饮犀首，亡何饮袁丝。饮之为功固不细，阮能罢哭陶忘饥。张芝李白大畅此中趣，可以狂草可以诗。逃名混迹靡不取，独于从宦非其宜。何况邑宰寄民社，设遇烦剧尤难为。吾党吴生性耽酒，其人磊砢而英奇。今将行作吏，得县古名茌。有山衮衮东南陲，有水霅霅西北驰。中间旷衍百馀里，厨传四走当冲逵。似闻齐俗夙健讼，邦治邦法难兼施。书生习气要一变，嗜好勿使旁人窥。仕而优则学，二者恒相资。公馀读书良有味，绝胜千钟百榼痛饮誇淋漓。劝君可止则径止，未能遽止请损之。赠行实关朋友义，吾言虽戏庶可以箴规。
题吴宝崖雪龛煨芋图小照
作者：查慎行
朝代：清
体裁：七言绝句

神仙只累十年官，枵腹聊为一饱欢。何似雪龛风味好，平生不吃懒残残。
题吴紫莓所藏吴白画设色金银花
作者：查慎行
朝代：清
体裁：七言绝句

天公省事厌纷华，澹白微黄本一家。却被毫端勾染出，无端分作两般花。
题吴震一中翰诗藁后
作者：查慎行
朝代：清
体裁：七言律诗

张吕论交付刹那，吴均风义老研磨。芸香俸校三年浅，药树吟成五夜多。妙手不妨偷格律，长才倘肯乞馀波。一楼准约山边住，拍手犹能作和歌。
题周兼画南唐小周后真六首·其一
作者：查慎行
朝代：清
体裁：七言绝句

人间姊妹工相妒，遗恨茫茫岂有涯。怊怅瑶光梅信晚，一枝潜进未开花。
题周兼画南唐小周后真六首·其三
作者：查慎行
朝代：清
体裁：七言绝句

月暗花明雾气多，盈盈罗袜步凌波。外间谁管深宫事，偷唱新声子夜歌。
题周兼画南唐小周后真六首·其二
作者：查慎行
朝代：清
体裁：七言绝句

湘裙如水不抬风，凤咮携来倒挂红。色色丹青无著处，泥金一缕在双弓。
题周兼画南唐小周后真六首·其五
作者：查慎行
朝代：清
体裁：七言绝句

开宝初元议礼迟，待年承宠已多时。在廷只有韩熙载，曾托元和讽谕诗。
题周兼画南唐小周后真六首·其六
作者：查慎行
朝代：清
体裁：七言绝句

垂鬟分绺发初长，想是南朝时世妆。指与俗工从未识，可怜绝笔付周郎。
题周兼画南唐小周后真六首·其四
作者：查慎行
朝代：清
体裁：七言绝句

不须更减一分肌，周昉繇来善貌肥。如此丰姿如此画，当初犹道未胜衣。
题周少谷杏林双鹿图为老友徐韩奕寿
作者：查慎行
朝代：清
体裁：古风

杏为仙人林，鹿是仙人友。少谷写此图，卷舒落吾手。爱其粉墨久若新，画叉挂壁浓香熏。朝来诗成画亦往，持以赠君兼寿君。与君论交从壮盛，通介看成徐邈圣。我如麋鹿尔为群，丰草长林同此性。
题四明万开远冰雪集后故友贞一之子也
作者：查慎行
朝代：清
体裁：七言律诗

孟郊殁后千馀载，苦语何人更别裁。风雅道衰无至性，海山地大得奇才。翻澜涕泪随声出，彻骨冰霜炼句来。窃喜故人还有子，一编浮白为渠开。
题声山侄仗剑拥书图
作者：查慎行
朝代：清
体裁：古风

君不闻王乔厌世方盛年，飘飘笙鹤缑山巅。神仙尚须致身蚤，何况当贵如流泉。尔生负奇学书剑，三十头颅行可见。毛锥秃颖刀善藏，母乃多才累穷贱。朅来汗漫事远游，剑首一吷遍九州。下泽车中羞识面，跕鸢岂必皆封侯。归来勌游凡几日，好酒好书兼好色。明朝一笑又出门，惘惘都非可怜别。时清气壮骄不得，依旧收身弄文墨。有田不耕男巳长，无米能炊妇非拙。何缘此日遂支扉，难免他年聊捉鼻。柳条风软记骑马，木榻香清梦调瑟。余亦东西南北人，图中光景增太息。
题天山坐镇图送胡洛思佥事备兵肃州
作者：查慎行
朝代：清
体裁：七言律诗

按图旧识西陲远，入画今看使节閒。雪点旌旗秋出塞，风传鼓角夜临关。地连张掖燉煌界，人在轻裘缓带间。一片孤城归坐镇，不烦三箭定天山。
题女史陈书画松
作者：查慎行
朝代：清
体裁：古风

苍颜白甲，之而拿攫。振五鬣兮三针，泻长风兮一壑。人称矫矫之龙，自比亭亭之鹤。噫世无张璪与毕宏，乃令闺中女士为汝填丹青。
题娴堂奉母图为郭于宫尊堂吕太君寿二首·其一
作者：查慎行
朝代：清
体裁：七言绝句

天半鸾凰膝下雏，承恩先为老亲娱。爱他五綵斑斓袖，曾捧骊龙四颗珠。
题娴堂奉母图为郭于宫尊堂吕太君寿二首·其二
作者：查慎行
朝代：清
体裁：七言绝句

画栋浮光缥缈间，新摹宸翰作堂颜。天生才子如椽笔，欲赋閒居可得閒。
题孙书年松下清斋图
作者：查慎行
朝代：清
体裁：七言绝句

自从月给官仓粟，辜负园中鸭脚葵。思作散仙犹未得，更思成佛问何时。
题学士侄柳边归院图二首·其一
作者：查慎行
朝代：清
体裁：七言绝句

一条虹影亘长堤，玉蝀桥边响月题。缓辔不愁归路远，移家新傍禁垣西。
题学士侄柳边归院图二首·其二
作者：查慎行
朝代：清
体裁：七言绝句

入直常先下直迟，风条雨叶袅鞭丝。自从赐出飞龙厩，不向东家借马骑。
题安平泉上二首·其一
作者：查慎行
朝代：清
体裁：七言绝句

自从两乳垂天目，中有神龙不测渊。直到临平山脉断，尚渟一眼在山泉。
题安平泉上二首·其二
作者：查慎行
朝代：清
体裁：七言绝句

我读咸淳潜守志，曾收元祐罪人诗。摩挲一片竹间石，好事僧稀问向谁。
题宋兰晖浔阳送客图
作者：查慎行
朝代：清
体裁：七言绝句

聊借琵琶寓苦吟，多缘沦落望知音。后来信有商人妇，直被香山赚到今。
题宋山言学诗图二首·其一
作者：查慎行
朝代：清
体裁：七言绝句

宗武学能传杜老，小坡才可继眉山。添他一卷中州集，知己无如父子间。
题宋山言学诗图二首·其二
作者：查慎行
朝代：清
体裁：七言绝句

从今不信庐陵语，穷乃工诗岂定评。看取风流宋公子，才名已占又科名。
题宋石门画松
作者：查慎行
朝代：清
体裁：古风

苍髯翠鬣摇向空，老干蟠作青虬龙。双睛未点飞不得，时有云气来相从。开时高阴散林麓，捲起生绡才尺幅。人间何处着秋风，昨夜城南拔乔木。
题家保三兄小影
作者：查慎行
朝代：清
体裁：七言绝句

分无拥髻对伶玄，赤脚归仍侍玉川。怪得披图还一笑，破窗㸐烛看神仙。
题家声山所藏赵子车修竹吾庐图次卷中陈眉公旧韵
作者：查慎行
朝代：清
体裁：七言绝句

犹记年时载酒寻，故庐烟雨别来深。谁云阮巷分南北，宛是吾家旧竹林。
题寅采同年小照
作者：查慎行
朝代：清
体裁：五言绝句

身为端溪主，不蓄端溪砚。宾戏主不知，低头方展卷。
题少宗伯孙树峰前辈扇头榴花
作者：查慎行
朝代：清
体裁：七言绝句

丹砂染出鹤头红，画稿移来禁苑中。似与天工谐暖律，年年开候应薰风。
题少詹侄写经图时在塞外直庐
作者：查慎行
朝代：清
体裁：古风

我观人世间，知巧竞一途。乃至事所生，虚名亦求沽。不见古孝子，用心常近愚。愚则本乎朴，朴为诚所孚。苟有禆于亲，宁论事有无。唪经祈冥福，此语传浮图。庶几抱微诚，上荅父母劬。通乎立教意，可以辅吾儒。宫詹吾宗贤，至性具发肤。少禀二人训，学优过庭趋。出为鸾凤鸣，归作膝下雏。中承赠君讣，痛绝天难呼。北堂垂白母，为尔增歔吁。黾勉进水浆，伤哉反哺乌。母氏继下世，两丧一时俱。平生风木悲，血泪交模糊。君时年盛壮，顿觉形神臞。霜寒宵寝砖，味苦昼茹荼。旁人竞相劝，劝保七尺躯。似闻西方经，报恩古有诸。亲恩等山岳，子报真锱铢。遂发写经愿，寸心怀区区。帏前一瓣香，几上墨一盂。竭我两眼力，拚我十指瘏。眼昏指如椎，口诵足双趺。诵巳还恸哭，哭罢复细书。如此踰两年，白抽头鬓须。当其迫沈痛，信笔非临模。果然妙莲华，一一纸上敷。一卷万馀字，七卷七万馀。人天合掌敬，灿若琳琅珠。俞子亦好手，为君写成图。今来十五霜，故山拱楸梧。偶然展卷看，清泪犹承矑。我生乃鲜民，踪迹叹早孤。先人尚浅土，齿发日夜枯。作诗志吾愧，汗出成沾濡。
题嶅阳旅壁
作者：查慎行
朝代：清
体裁：七言绝句

高从泰岱蹑天门，凫绎龟蒙一气吞。好笑嶅山拳石耳，欲于此处独称尊。
题庄书田笠屐探梅图
作者：查慎行
朝代：清
体裁：古风

杜家亦有笠，谢家亦有屐。何必眉山翁，区区拟其迹。身挟冰雪骨，胸贮冰雪文。但遇梅花开，入山寻白云。白云旧在题诗处，画里溪山能久住。君今笠屐且閒抛，借与归人作游具。
题张仪山中丞温陵纪事后
作者：查慎行
朝代：清
体裁：五言律诗

见说温陵事，安危系一时。潮头开郡县，虎口夺婴儿。报国原臣分，封侯岂数奇。置身如事外，不勒纪功碑。
题张汉瞻望云图兼送其归疁城
作者：查慎行
朝代：清
体裁：古风

风流取相赏，至性关感动。我交天下贤，孝友得张仲。学成家转贫，母在身愈重。长因负米出，屡缺晨昏奉。天如怜斯人，不忍付寒冻。但令邀一第，薄少分半俸。逋尾恋慈乌，奇毛刷雏凤。中情稍自慰，白发免尸饔。如何举子场，久抑礼部贡。卖文给衣食，頫首逐侪众。三年长安城，侧足尘澒洞。布衣慈母线，风裂秋来缝。坐遣望云心，时时结飞梦。谁从笔墨下，写此肝肠痛。披图见君意，我乃有馀恫。平生蓼莪诗，废置忍再诵。菽水不逮亲，偷生复奚用。君今及归养，此乐世罕共。板舆随春游，金经侍晨讽。好与斸云根，灵谖手亲种。
题张浦画太白像
作者：查慎行
朝代：清
体裁：古风

芒角生酒星，仙才谪人世。清平三绝调，醉里一喷嚏。可怜高将军，不中作仆隶。脱却夜来靴，飘然从此逝。
题张研斋前辈桃花流水图小照
作者：查慎行
朝代：清
体裁：古风

北风夜狂转冬律，坠叶阶墀寒瑟瑟。生绡忽展横幅图，暖气春回映帘日。垂杨夹岸水没篙，碧色染透胭脂毫。晴霞烧空半天赤，点出万株深浅桃。玉堂学士神仙客，每到花时怀旧陌。鹭鸶翘足鸥刷翎，下有鳜鱼长一尺。船头举网船尾炊，何如斫鲙留蓬池。披图空看画中景，对镜微添颔下髭。我昨南帆经古皖，棹入枞江春过半。至今清梦绕龙眠，三十六峰红不断。可怜此地不相逢，却在云窗雾阁中。青箬绿蓑何日办，且教閒处付渔翁。
题徐去矜侍御日南种菜图
作者：查慎行
朝代：清
体裁：五言律诗

不费园官送，浑疑老圃家。苗民分匕箸，童子斸烟霞。饱吃三年菜，閒看四季花。还朝无俗物，堪作画图誇。
题徐坛长庶常竹趣图
作者：查慎行
朝代：清
体裁：六言诗

泉声绝涧秋咽，霜信空山早寒。何物不当摇落，此君独占檀栾。画中千个万个，赋里三竿两竿。留取数间茅屋，从教日报平安。
题徐子贞大司空遗像
作者：查慎行
朝代：清
体裁：古风

我出师门，垂四十年。通家后进，获奉周旋。公之视余，犹稚弟然。晚追前躅，同返林泉。幸不负夫初心，遽舍我而逝焉。官止于司空，寿跻乎老传。式瞻画像，俨睹生前。盖逝者其耋，而不亡者其天。
题徐学人荼坪书屋图
作者：查慎行
朝代：清
体裁：古风

易于水泽交，中爻有颐象。圣人喻诸味，义在五与上。苦虽不可贞，甘则往有尚。诗家释荼荠，彼此互相妨。甘苦味绝殊，譬形非一状。荼坪至性士，即事寓意匠。中有涕泪痕，么弦出哀唱。图来属继和，画好神悽怆。我欲释其神，展图笑相向。苦中适得甘，一物取两况。祝君如谏果，甘至苦可忘。天方怜斯人，今亦蔗境偿。吾诗非适俗，良用慰瞻望。
题徐韩奕小照二首·其一
作者：查慎行
朝代：清
体裁：五言绝句

有手不放閒，提携到笲筥。笑问八十翁，畴为撷芳侣。
题徐韩奕小照二首·其二
作者：查慎行
朝代：清
体裁：五言绝句

牡丹花中王，兰亦称国香。不逢采芝叟，其肯杂众芳。
题恒斋太守春江载鹤图小影次韵四首·其一
作者：查慎行
朝代：清
体裁：七言绝句

曲尘浓绿染初匀，红杏村边雨洗新。不向春江看画稿，谁知太守是诗人。
题恒斋太守春江载鹤图小影次韵四首·其三
作者：查慎行
朝代：清
体裁：七言绝句

自饮廉泉不愿馀，更留何物伴琴书。仙禽最得贫官意，未肯临渊便羡鱼。
题恒斋太守春江载鹤图小影次韵四首·其二
作者：查慎行
朝代：清
体裁：七言绝句

也如泛宅也浮家，画舫移阴柳半遮。好与茶山留故事，閒封远信裹青纱。
题恒斋太守春江载鹤图小影次韵四首·其四
作者：查慎行
朝代：清
体裁：七言绝句

一群红掌漾清波，官阁诗成记放鹅。斗粟累人添鹤料，二千石俸近无多。
题恬庵上人匡庐访道图二首·其一
作者：查慎行
朝代：清
体裁：五言绝句

惠远与少文，前生定同社。可惜爱山人，今非住山者。
题恬庵上人匡庐访道图二首·其二
作者：查慎行
朝代：清
体裁：五言绝句

五老云松顶，初登不道难。近来无脚力，只爱画中看。
题悔斋方伯小照二首·其一
作者：查慎行
朝代：清
体裁：七言绝句

鲸呿鳌掷气何如，目送云涛荡碧虚。记得大罗天上事，澥山难著白尚书。
题悔斋方伯小照二首·其二
作者：查慎行
朝代：清
体裁：七言绝句

独立苍茫又一奇，长松怪石两参差。披图聊识高人意，未是科头曳履时。
题惠研溪峥嵘集次汪蛟门原韵三首·其一
作者：查慎行
朝代：清
体裁：七言绝句

不成吟上紫薇亭，翡翠琉璃并作屏。一事比渠差较胜，自编佳句付樵青。
题惠研溪峥嵘集次汪蛟门原韵三首·其三
作者：查慎行
朝代：清
体裁：七言绝句

砚斋吟吻暖生春，推尔尧峰步后尘。赖是老元偷格律，知音此外断无人。
题惠研溪峥嵘集次汪蛟门原韵三首·其二
作者：查慎行
朝代：清
体裁：七言绝句

纰缦论才本不多，诗家劲敌许谁过。不须绰板尊前度，摇膝听君唤奈何。
题故汶州太守潘君画像
作者：查慎行
朝代：清
体裁：古风

士当未遇时，往往慕好爵。及乎婴世网，又想田园乐。田园岂不好，世网多被牵。兴罢乃径归，斯人得非仙。廿年客京洛，未识斯人面。山光竹影中，髣髴如相见。
题族孙恒弘看舞图
作者：查慎行
朝代：清
体裁：七言绝句

可是相逢游冶场，由来壮士爱红妆。试他舞袖长多少，虹晕轻巾是电光。
题明兴安州牧金公与游击唐通手书后公讳之纯字健之黄州广济人
作者：查慎行
朝代：清
体裁：五言律诗

公守兴安日，明当甲戌年。庙堂全局坏，山谷一城坚。饷匮虽难给，民贫实可怜。飞书留片纸，辛苦想筹边。
题曹希文祓兰图
作者：查慎行
朝代：清
体裁：七言绝句

噀水浇花晓尚寒，试凭纤手摘来看。神仙旧是瑶台伴，再到人间合梦兰。
题曹渭符舍人画扇
作者：查慎行
朝代：清
体裁：七言绝句

移得城南鱼藻池，便从纸上写沦漪。画师正恐妨鱼乐，不着飞来双鹭鸶。
题朱北山西溪梅花图卷
作者：查慎行
朝代：清
体裁：古风

一篙寒水平杯绿，松木场西凡几曲。春头腊尾万梢梅，照影横斜散冰玉。花时一一为我有，别业西溪曾卜筑。廿年不到渐疏芜，借与邻僧挂瓢宿。上番大雪冻连月，闻道摧残到松竹。可怜老干剩槎枒，有似佳人在空谷。对君此画增健羡，蟠蠖龙蛇归尺幅。欣然意到不留手，偶尔图成聊寓目。春烟欲动气葱葱，夜月斜穿光烛烛。略施朱粉红间白，力挽冰霜骨胜肉。恍如幽梦向溪山，洗尽胸中笔端俗。我今倦游百事废，一壑能专良易足。相将同赋归去来，花气浮瓶酒应熟。
题朱子蓉六丈所藏张穆画马用黄山谷韵
作者：查慎行
朝代：清
体裁：古风

绿杨风起骄不行，低头嚼环如有声，乾坤一线尘纵横。肉中带骨笔力透，不比东郊诗咏瘦，苦忆寻常栈间豆。青丝漫络高家骢，龙眠妙手亦老翁，谁能更貌桃花红。
题朱楫师所藏顾咸三画罗浮五色蝶二首·其一
作者：查慎行
朝代：清
体裁：七言绝句

山中木叶寻常化，野老篱边作伴游。惊见画图新样好，夜来高枕梦罗浮。
题朱楫师所藏顾咸三画罗浮五色蝶二首·其二
作者：查慎行
朝代：清
体裁：七言绝句

问渠多有几铢轻，栩栩能传纸上声。好笑虎头痴独绝，欲将蛱蝶占时名。
题朱汉源佩剑图
作者：查慎行
朝代：清
体裁：古风

平生蚤识朱公子，要腹便便贮经史。无端结束佩吴钩，绘作戎装称壮士。高步名场三十秋，看人谈笑取封侯。知君与世无恩怨，卖剑何妨去买牛。
题朱茀园锄菜图
作者：查慎行
朝代：清
体裁：七言绝句

食肉何当更食鱼，算来无味比园蔬。劝君勤把金鸦觜，种后工夫尚费锄。
题李后圃鹤怨猿惊图小照二首·其一
作者：查慎行
朝代：清
体裁：七言绝句

晨凫夜鲤烹殊僣，春韭秋菘味最全。此段风流君不乏，故应惭愧督邮前。
题李后圃鹤怨猿惊图小照二首·其二
作者：查慎行
朝代：清
体裁：七言绝句

文人自古相轻薄，不独山阴孔稚圭。我为解嘲还一笑，绊将骥足展牛蹄。
题李峻瞻移情图
作者：查慎行
朝代：清
体裁：七言绝句

江峰不比海山深，鼓瑟何如听鼓琴。不是琵琶筝笛手，莫从人境觅知音。
题李次侯太守小照
作者：查慎行
朝代：清
体裁：七言绝句

白沙翠竹曾题句，当日将君比凤雏。八十年来留望眼，重看老蚌出双珠。
题杜子纶庶常填词图二首·其一
作者：查慎行
朝代：清
体裁：七言绝句

点拍吹箫色色工，梨云一研雨声中。风流尔许真堪妒，自琢新词教小红。
题杜子纶庶常填词图二首·其二
作者：查慎行
朝代：清
体裁：七言绝句

早是人歌缓缓归，谁搓柳汁染郎衣。杏花鞯汗桃花雨，懊恼樊川杜紫微。
题杜集后二首·其一
作者：查慎行
朝代：清
体裁：七言绝句

此老原非谏争姿，许身稷契复奚疑。可怜官马还官后，徒步归犹号拾遗。
题杜集后二首·其二
作者：查慎行
朝代：清
体裁：七言绝句

漂泊西南且未还，几曾蒿目委时艰。三重茅底床床漏，突兀胸中屋万间。
题杨次也所藏朱北山墨绣毬花
作者：查慎行
朝代：清
体裁：古风

春风压帘吹不动，簇蒂攒茎密无缝。美人纤手搓欲圆，娇鸟一梢低更重。骈枝倒挂玉蕊仙，暖气散作蓝田烟。粉痕洗尽墨光出，自有此花无此妍。
题杨泓峥负米图卷
作者：查慎行
朝代：清
体裁：古风

是母靡不慈，古今几孝子。爱此负米图，援经而證史。负米不为身，仰事俯有育。讵忍听啼饥，丰年一双玉。孝子前致辞，糠秕可疗饥。勿将反哺粒，分减到含饴。慈母亦有语，天心视施报。但愿膝下孙，他年如尔孝。
题枞阳旅壁
作者：查慎行
朝代：清
体裁：七言律诗

噩梦惊回路已赊，�艚船上橹伊鸦。青山绕屋无修竹，红袖当垆有杏花。野渡渐生沿岸火，春流未没去年沙。绿杨影里初弦月，人隔烟江正望家。
题梅雪坪小照
作者：查慎行
朝代：清
体裁：七言绝句

才名应不让都官，心在青松白石间。直是相看两不厌，对君兼对敬亭山。
题楼敬思梦洗三砚图二首·其一
作者：查慎行
朝代：清
体裁：七言绝句

曾于梦里得三砚，三馆今来校秘书。不信校书真应梦，但抛心力注虫鱼。
题楼敬思梦洗三砚图二首·其二
作者：查慎行
朝代：清
体裁：七言绝句

梦笔如江梦鸟罗，微凹聚墨不争多。文章岂必关神授，知有工夫在洗磨。
题武进杨笠乘孝廉诗卷二首·其一
作者：查慎行
朝代：清
体裁：七言绝句

少陵上下古今意，多在成都十一篇。爱尔论诗续元后，不曾馀沈拾前贤。
题武进杨笠乘孝廉诗卷二首·其二
作者：查慎行
朝代：清
体裁：七言绝句

都序谁能重太冲，赏奇兼恐乏司空。还君行卷为君叹，可惜不逢潜采翁。
题毗陵徐思肖诗卷后四首·其一
作者：查慎行
朝代：清
体裁：七言绝句

邮筒寄我一编诗，天然神骨清而奇。骚坛家将生有种，看取阵前姑蔑旗。
题毗陵徐思肖诗卷后四首·其三
作者：查慎行
朝代：清
体裁：七言绝句

钱四才华世所称，乃郎笔力亦骞腾。同乡遂有两劲敌，诗派今属南兰陵。
题毗陵徐思肖诗卷后四首·其二
作者：查慎行
朝代：清
体裁：七言绝句

宫体徐摛一变新，传家又得石麒麟。年来咄咄欲跨灶，莫怪阿翁誇向人。
题毗陵徐思肖诗卷后四首·其四
作者：查慎行
朝代：清
体裁：七言绝句

狎主齐盟事不难，并驱应许八蹄攒。老夫合退三舍避，凭轼试从壁上观。
题永福寺诗僧得川诗卷
作者：查慎行
朝代：清
体裁：七言律诗

蜜殊不作参寥没，湖上诗僧久寂寥。颇讶名山虚法器，忽传逸韵继江潮。招呼猿鹤随孤磬，收拾烟霞贮一瓢。倘许往来成二老，借余閒地结团焦。
题江阴周氏女郎设色草花
作者：查慎行
朝代：清
体裁：七言绝句

野花最好是无名，纤手亲烦点染成。吹得蜂腰比人瘦，东风轻薄可怜生。
题汤西厓前辈出关图即送赴奉天府丞任六首·其一
作者：查慎行
朝代：清
体裁：七言绝句

中原桃李尽门生，官比冰壶彻骨清。此意九重非不达，又持文枋赴陪京。
题汤西厓前辈出关图即送赴奉天府丞任六首·其三
作者：查慎行
朝代：清
体裁：七言绝句

里社枌榆接帝乡，同时卿相半南阳。居民老不知兵革，耕遍松桓旧战场。
题汤西厓前辈出关图即送赴奉天府丞任六首·其二
作者：查慎行
朝代：清
体裁：七言绝句

燕云东北是重关，笑指飞鸿灭没间。天与先生开眼界，自吟诗过十三山。
题汤西厓前辈出关图即送赴奉天府丞任六首·其五
作者：查慎行
朝代：清
体裁：七言绝句

荒寒�菊笑斋厨，山海中间物产殊。不独秋原饶雉兔，八梢鱼赛四鳃鲈。
题汤西厓前辈出关图即送赴奉天府丞任六首·其六
作者：查慎行
朝代：清
体裁：七言绝句

西风猎猎捲双旌，别路秋光雨正晴。前队朱衣非俗物，为君聊壮出关行。
题汤西厓前辈出关图即送赴奉天府丞任六首·其四
作者：查慎行
朝代：清
体裁：七言绝句

沙虫猿鹤总秋埃，考證真须著作才。别着画图车几两，东都少尹载书来。
题汪千波清溪放艇图二首·其一
作者：查慎行
朝代：清
体裁：六言诗

三百八梯白岳，四十七濑清溪。船头已安茶具，船尾可少偏提。
题汪千波清溪放艇图二首·其二
作者：查慎行
朝代：清
体裁：六言诗

载书我昨曾到，老去重游大难。五百滩头回首，羡君摇艇新安。
题汪千波清溪放艇图二首偶阅雪关詶和诗辄效其体作十偈寄晚香上人·其一
作者：查慎行
朝代：清
体裁：六言诗

耶舍在孕七日，和修处胎六年。那论后先迟速，各人自有生缘。
题汪吁三骑驴图即送其赴醴泉县任二首·其二
作者：查慎行
朝代：清
体裁：七言绝句

逸足曾登郭隗台，屈他作吏亦仙才。三峰图上逍遥意，又看昭陵石马来。
题沈勉之春江待渡图
作者：查慎行
朝代：清
体裁：古风

易曰有待行，诗云须我友。通乎需之义，利涉夫何有。韦弦矫后急，轩轾视前后。万事靡不然，时来只成偶。命图寓深意，识者为颔首。
题沈南疑林屋山居图卷子二首·其一
作者：查慎行
朝代：清
体裁：七言绝句

莫釐峰下是查湾，及记扁舟压雪还。一事至今留缺陷，不曾西到石公山。
题沈南疑林屋山居图卷子二首·其二
作者：查慎行
朝代：清
体裁：七言绝句

浮家泛宅事良难，绾绶行将赴一官。纵使买山争得住，故应写作画图看。
题沈客子寒郊调马图二首·其一
作者：查慎行
朝代：清
体裁：七言绝句

泼墨挥毫事事能，带腰吟瘦沈吴兴。如何却向渔阳道，毡帽茸裘学按鹰。
题沈客子寒郊调马图二首·其二
作者：查慎行
朝代：清
体裁：七言绝句

小益戎装悔浪游，不成投笔取封侯。残年射虎非吾分，白石山南去饭牛。
题沈房仲所藏汤少宰西厓画卷二首 其二 罂粟花
作者：查慎行
朝代：清
体裁：古风

投种记中秋，向荣及初夏。阅时嫌汝久，开眼迨我暇。谷雨初过旬，牡丹已前谢。繁葩相继发，红紫弄娇奼。转瞬三日中，流光激如射。纷纷艳质委，一一青房亚。感此花得名，象形出假借。罂储能几许，囊括乃无罅。自从去年旱，谷贵吁可怕。野人方忍饥，望尔甚望稼。谋生遑远虑，是物贪速化。少待粟粒成，石钵付碾砑。煎熬比牛乳，何有乎燔炙。撑肠或无力，养胃庶有藉。此法勿轻传，吾将高索价。
题沈房仲所藏汤少宰西厓画卷二首·其一
作者：查慎行
朝代：清
体裁：古风

淋漓五株树，墨气互濆薄。试问辋川翁，何须着丘壑。人人读公诗，惜少见公画。我今领其趣，妙岂在诗外。
题沈房仲竹林小照二首·其一
作者：查慎行
朝代：清
体裁：六言诗

龙蛇蜕骨能活，虎豹看皮自文。笔底唫风啸雨，眼前障日搀云。
题沈房仲竹林小照二首·其二
作者：查慎行
朝代：清
体裁：六言诗

白鹤踪留彳亍，青鸾尾散毰毸。七贤六逸何处，让尔独往独来。
题沈房仲闭户视书小照三首·其一
作者：查慎行
朝代：清
体裁：五言绝句

俗物与书仇，纷来夺专嗜。爱此卷中人，胸无户外事。
题沈房仲闭户视书小照三首·其三
作者：查慎行
朝代：清
体裁：五言绝句

吾衰苦善忘，凿壁仰邻照。苏老有成言，得君如再少。
题沈房仲闭户视书小照三首·其二
作者：查慎行
朝代：清
体裁：五言绝句

人方用三冬，尔乃取九夏。梧竹满清阴，翛然坐其下。
题沈椒园南阶初卉图
作者：查慎行
朝代：清
体裁：古风

岁丙午元旦，沈子造我庐。殷勤索赠言，袖出初卉图。我笑问沈子，绘图者谁欤。经营出意匠，颇与俗手殊。清池十亩光，荡漾金碧居。旁添竹万个，高荫松一株。杂花绕墄平，点缀纷紫朱。置子于其中，图书间琴壶。神情既閒暇，气韵兼萧疏。顾兹初卉名，于义奚取乎。答云卉者草，尔雅曾分疏。八咏自家传，寓形聊托诸。我有迂阔语，推类请及馀。大哉天地间，物靡不有初。日初视乎旭，照耀遍寰区。月初视乎縆，纵辔骋望舒。骥騄千里足，厥初乃名驹。凤凰九苞羽，厥初亦名雏。人生曰初度，未几称丈夫。初学溯本根，六经实菑畬。初志励晨夕，百年积辛劬。闲家交有功，初筮后莫渝。世途谨初涉，当路无岐趋。我老事事乖，失之在东隅。今虽悔弗逮，敢望收桑榆。愿子及盛壮，鉴余为前车。勿徒草木观，母被形质拘。有初克有终，先甲从毕辜。此意期不薄，此图设非虚。
题沈石田秋江待渡画卷
作者：查慎行
朝代：清
体裁：六言诗

皛皛波明蟹舍，苕苕路转渔湾。落叶声中问渡，浮萍影里看山。
题沈绍衣遗像四首·其一
作者：查慎行
朝代：清
体裁：五言绝句

人称沈隐侯，自比林君复。竹外一梢梅，梅边数间屋。
题沈绍衣遗像四首·其三
作者：查慎行
朝代：清
体裁：五言绝句

拙閒吾好友，澹远吾贤从。两三幅上句，五十年前梦。
题沈绍衣遗像四首·其二
作者：查慎行
朝代：清
体裁：五言绝句

少壮记同游，广谈让虞笔。神理宛然存，呼之疑欲出。
题沈绍衣遗像四首·其四
作者：查慎行
朝代：清
体裁：五言绝句

久在人间世，孤怀语向谁。还将病风手，追和草堂诗。
题沈麟洲觅句图
作者：查慎行
朝代：清
体裁：五言绝句

君家远有承，诗是东阳格。苦觅人不知，却道无心获。
题泰州宫氏春雨草堂图
作者：查慎行
朝代：清
体裁：古风

于野去山遥，环城为水汇。草堂筑其上，春雨名犹在。老木皆十围，湖鼋兀碨磊。问君今几世，物色旧无改。正赖后多贤，画图益精采。鲤鲂富罩汕，虾蚬蕃菹醢。樵去唱乌盐，渔来歌欸乃。路迷葭菼岸，舟出蒲莲海。我欲溯回从，苍苍隔烟霭。
题浯溪寺中兴颂磨崖碑后·其一
作者：查慎行
朝代：清
体裁：七言绝句

灵武功成赖朔方，中兴名号遂归唐。少陵善颂无多语，勋业汾阳异姓王。
题浯溪寺中兴颂磨崖碑后·其二
作者：查慎行
朝代：清
体裁：七言绝句

千古磨崖一统碑，后来山谷有题辞。独教宦迹留馀憾，不刻舂陵数首诗。
题润木闭门采诗图
作者：查慎行
朝代：清
体裁：古风

子初僦居槐树街，寻常两板何曾开。开门偶为买花出，一月上市凡三回。长椿寺前红紫衒，木本价昂草本贱。买其贱者兼取多，意在闭门观物变。煌煌自昔帝王都，眼中变幻何所无。无情草木有荣悴，况此假合成形躯。色尘未透初禅界，昨者采诗今采画。坐消光景向閒曹，何日粗偿焚券债。故园松菊荒荆榛，花间梦断如隔晨。当时看尔年最少，已是半百平头人。我今念念成枯槁，输尔图中颜色好。迟留且耐十年官，六十归来未为老。
题湘雨禅师宙亭诗集后师乞余作序故落句及之
作者：查慎行
朝代：清
体裁：七言律诗

九僧殁后名僧少，今见诗中第十人。倾倒钵囊千斛水，洗空衣裓七条尘。秋田领鹤精神爽，春谷闻兰臭味亲。不敢与师多作序，欲离文字證前因。
题潘铭三孝廉相马图小照四首·其一
作者：查慎行
朝代：清
体裁：五言绝句

房星偶然降，地上有骐驎。纷纷皂枥下，孰是九方歅。
题潘铭三孝廉相马图小照四首·其三
作者：查慎行
朝代：清
体裁：五言绝句

骨有买千金，才谁展万里。人间高筑台，请自郭隗始。
题潘铭三孝廉相马图小照四首·其二
作者：查慎行
朝代：清
体裁：五言绝句

杏叶鞯未施，桃花色堪爱。君其赏神骏，或在骊黄外。
题潘铭三孝廉相马图小照四首·其四
作者：查慎行
朝代：清
体裁：五言绝句

曹霸丹青手，逢人亦写真。试看相马者，此岂寻常人。
题王令诒松南柳矶图三首·其一
作者：查慎行
朝代：清
体裁：七言绝句

自截筠竿八尺馀，偶从沙际伴舂锄。人间果有丝纶手，未必临渊便羡鱼。
题王令诒松南柳矶图三首·其三
作者：查慎行
朝代：清
体裁：七言绝句

三亩菱租割水田，披图閒惜好山川。归人预作明年计，欲借桥东放鸭船。
题王令诒松南柳矶图三首·其二
作者：查慎行
朝代：清
体裁：七言绝句

曾是春衣染汁新，一官临出又逡巡。万条杨柳风情在，犹恋当年手种人。
题王文选浣花溪垂钓图小照二首·其一
作者：查慎行
朝代：清
体裁：五言绝句

小舟阁浅沙，巨石压深浻。忽动绿玻瓈，游鱼嚼花影。
题王文选浣花溪垂钓图小照二首·其二
作者：查慎行
朝代：清
体裁：五言绝句

溪头几株桃，多被柳拂开。幽人此中坐，蒻笠青于苔。
题王方乔斋壁
作者：查慎行
朝代：清
体裁：七言绝句

半捲湘帘不满钩，大江槛外日东流。碧空过尽千帆影，一榻卧看黄鹤楼。
题王松年流觞曲水图二首·其一
作者：查慎行
朝代：清
体裁：七言绝句

内史家风世不如，流觞长记暮春初。如今胜事传来别，禊帖镌碑换御书。
题王松年流觞曲水图二首·其二
作者：查慎行
朝代：清
体裁：七言绝句

红墙新割老僧田，凿石穿渠又五年。毕竟让君图画好，茂林修竹近天然。
题王海文修撰秋林读易图二首·其一
作者：查慎行
朝代：清
体裁：七言绝句

梦里吞来记得不，韦编重对缬林秋。三爻己足科名用，一半还须向上求。
题王海文修撰秋林读易图二首·其二
作者：查慎行
朝代：清
体裁：七言绝句

君家易学吾能说，前有通元后发微。世俗但传王辅嗣，不知理数本同归。
题王璞庵南北游诗卷
作者：查慎行
朝代：清
体裁：古风

我初未见闻君名，十年怀抱一夕倾。眼中指顾空豪英，乃欲以诗鸣不平。蓬累时作苍茫行，江南江北无期程。流离满前皆孩婴，道傍见之泪纵横。尔生其间一苍生，补救敢与乾坤争。俛今仰古气孰撄，长篇倚剑顷刻成。东将入海手掣鲸，嘲弄花月非人情。余从涉江来旧京，足所游历手勿停。君诗直压小谢城，如以六国当秦兵。耸肩雒诵作大声，煌煌高烛烧长檠。须臾街鼓报五更，红日欲吐东方明。
题王石谷为张超然画旌节图
作者：查慎行
朝代：清
体裁：古风

张母早丧夫，张子幼无父。却将殁后荣，报荅生前苦。有鹿不触坟上松，有鼠不穿圹中土。天生异类犹多感，孰谓人情不如古。王君作画踰九年，此事此图皆足传。我诗岂独称子孝，亦使后来知母贤。
题王石谷山水四首·其一
作者：查慎行
朝代：清
体裁：七言绝句

浮岚暖翠望重重，几道清泉出古松。知有僧楼寻不到，似闻一杵隔云钟。
题王石谷山水四首·其三
作者：查慎行
朝代：清
体裁：七言绝句

想当泼墨目无前，董巨源流却井然。天下溪山皆粉本，空中结搆是云烟。
题王石谷山水四首·其二
作者：查慎行
朝代：清
体裁：七言绝句

水汇山环去复回，林端无径不梯苔。石梁果与天台接，可许人间肉马来。
题王石谷山水四首·其四
作者：查慎行
朝代：清
体裁：七言绝句

朱瑶晚辈今多少，真迹尤须爱惜看。见说山人年八十，白头重画此图难。
题王石谷杏花春雨图
作者：查慎行
朝代：清
体裁：古风

溪光汃汃山濛濛，杏花十里五里红。此时江南新雨足，农事未起春方中。我愧不如把钓翁，小舟閒泊菖蒲丛。又愧不如丱角童，骑牛踏遍村西东。无端乃被一官缚，坐令画图之景到眼成虚空。还渠自向高堂挂，报我归期行巳届。但吟初白老翁诗，何必耕烟散人画。
题王石谷潇湘雨意图卷
作者：查慎行
朝代：清
体裁：古风

平生爱看王老画，笔踪幻化无端倪。画石画水兼画竹，世罕其匹古与齐。不师文与可，不学吴仲圭。墨君粉本何处得，乃在洞庭南北湘东西。似闻潇湘间，阴多晴少云凄凄。湘君去后湘竹怨，留取万古斑斑啼。鹧鸪昏昏唤作雨，山菌滑滑呼成泥。九疑劖天不可梯，居人寥落行人迷。我昔南游身未到，侧闻人说往往犹含悽。今观所画殊不尔，洒落别自开町畦。山舒水缓桥平堤，步有舟航林有蹊。篱门茅屋几家住，翠色不受纤尘翳。岚光深浅叶浓淡，地势起伏丛高低。展之寻丈卷，盈握疑有烟雨随。提携乃知善画取大意，信手故自忘筌蹄。适逢好事者，持卷乞我题。我诗不入竹枝调，恍然如坐筼筜谷口苍筤溪。
题王赤抒篱豆画卷二首·其一
作者：查慎行
朝代：清
体裁：七言绝句

豆叶翻翻豆荚肥，檐前蔌蔌草虫飞。故园秋意忽到眼，一阵野风吹客衣。
题王赤抒篱豆画卷二首·其二
作者：查慎行
朝代：清
体裁：七言绝句

沿篱手种两三塍，引蔓垂梢渐满棚。生被画家偷样去，带花拗折一枝藤。
题王麟昭桐阴抚琴画扇
作者：查慎行
朝代：清
体裁：七言绝句

暑残凉早雨馀天，人坐桐窗昼寂然。百尺清阴三尺水，秋声先上七条弦。
题田纶霞少参山姜诗后
作者：查慎行
朝代：清
体裁：七言律诗

得从京国数追随，真爱山姜一卷诗。佳处不嫌千遍读，识君翻恨十年迟。古人可作心相许，同调无多论稍卑。便欲借抄烦乞予，手弹红烛写乌丝。
题画赠扬州王汉藻
作者：查慎行
朝代：清
体裁：七言绝句

一路垂杨记泊船，北湖南埭水浮烟。君家旧住茱萸沜，别筑湾头小辋川。
题相国永城李公所藏崔白健翮鏖风图
作者：查慎行
朝代：清
体裁：古风

墨花一柄风翻荷，一叶展仰正不颇。傍添一叶作欹盖，上有健翮如天鹅。初飞未高去水咫，巳觉远势无江河。生绡八尺画止此，妙手落墨宁誇多。流传要是北宋物，幸免小印钤宣和。若教藏弆入秘阁，靖康那得逃干戈。永城相国邺侯裔，牙签三万森骈罗。故家世宝此其一，鉴赏精绝知匪讹。华堂五月开示客，几席瑟瑟生回波。君不闻濠梁大图径三丈，天女织绢凤掷梭。江天十里尚无恙，赖有好句传东坡。人间真迹久难恃，阅世容易千年过。我诗浅薄不足道，请公自赋鏖风歌。
题石门劳钧天日边鼓箧图二首·其一
作者：查慎行
朝代：清
体裁：七言绝句

文赋行当拟陆机，暂从鼓箧别庭闱。同朝几辈来相问，五十年前父执稀。